text: 1Hinaspan llapa huñunakuqkuna kamachikuq Pilatoman Jesusta aparqanku. 2Chaypin payta huchachaspa nirqanku: –Kay runatan llaqtaykuta ch'aqwachishaqta tarimuyku, Roma reyman contribución qonatapas hark'akuqta, ñoqan Cristopas reypas kani, nispa niqta. 3Chaymi Pilatoqa Jesusta tapurqan: –¿Qanchu judío runakunaq reynin kanki? nispa. Jesustaq nirqan: –Arí, nisqayki hinapunin, nispa. 4Hinan Pilatoqa sacerdote umallikunata, runakunatawan nirqan: –Kay runapiqa manan ima huchatapas tarinichu, nispa. 5Paykunataq ichaqa aswan kallpawanraq nirqanku: –¡Yachachikuyninwanmi runakunata ch'aqwachin Judea provinciantinpi, Galilea provinciamanta Jerusalén llaqtakama! nispa. 6Chaymi Pilatoqa Galileamanta kasqanta uyarispa, cheqaqchus Jesusqa Galileamanta kasqanta tapurqan. 7Herodespa kamachikusqan Galileamanta kasqanta yachaspataq, Herodesman apachirqan, paypas chay p'unchaykunapiqa Jerusalén llaqtallapitaqmi kasharqan. 8Jesusta rikuspataq Herodesqa anchata kusikurqan, unayña payta rikuyta munasqanrayku. Jesusmanta imaymanata uyarispantaqmi, ima milagrotapas rikushasqan ruwananta munasharqan. 9Jesustaq tapupayaqtin mana imatapas kutichirqanchu. 10Sacerdote umallikunataq kamachikuy simita yachachiqkunapiwan chaypi kasharqanku sinchita payta huchachaspanku. 11Herodestaq soldadonkunapiwan Jesusta pisicharqan, asipayanankupaqtaq reyta hina sumaq p'achawan p'achaykachispa Pilatoman kaqta kutichipurqan. 12Chay kikin p'unchaymi Herodeswan Pilatowan allipunapurqanku. Ñawpaqqa awqantinmi karqanku. 13Chaymi Pilatoqa sacerdote umallikunata, kamachikuqkunata, runakunatawan waqyachimuspa, 14paykunata nirqan: –Kay runatan runakuna ch'aqwachiqta hina apamuwarqankichis, chaymi huchachasqaykichisman hina ñawpaqeykichispi tapurqani, ichaqa manan kay runapiqa imatapas huchachanapaq hinaqa tarinichu. 15Manallataqmi Herodespas tarimunchu, chaymi kutichimpun. Manan imallatapas wañunanpaq hinaqa ruwasqachu. 16Chay hinaqa, hasut'ispa kacharipusaq, nispa. [ 17Sapa wata Pascua Fiestapin mañakuqtinku huk presota kacharillaqpuni]. 18Llapan chaypi huñuykusqa kashaqkunataq huk-nisqalla qaparirqanku: –¡Wañuchiy chaytaqa, Barrabastataq kacharipuy! nispanku. 19Barrabastaqa carcelman wisq'asqaku llaqtapi ch'aqwata hatarichisqanmantan, runa wañuchisqanmantawan. 20Chaymi Pilatoqa huktawan paykunata rimapayarqan, Jesusta kachariyta munaspan. 21Paykunataq ichaqa astawan qaparirqanku: –¡Paytaqa chakatay! ¡Paytaqa chakatay! nispanku. 22Chaymi Pilatoqa kinsakaq kutitawan paykunata nirqan: –¿Ima mana allintataq payqa ruwarqan? Wañunanpaq hinaqa manan ima huchatapas paypiqa tarinichu. Chay hinaqa, hasut'ispalla kacharipusaq, nispa. 23Paykunataq ichaqa sinchita qaparkacharqanku chakatasqa kananpaq mañakuspanku, chaymi paykunaqa uyarichikurqankupuni. 24Hinan Pilatoqa kamachikurqan paykunaq mañakusqan ruwasqa kananpaq. 25Chaymi mañakusqanku Barrabasta kacharirqan, ch'aqwata hatarichisqanmanta, runa wañuchisqanmantawan carcelpi wisq'asqa kashaqta. Jesustataq paykunaman hap'iykachirqan munasqankuta ruwanankupaq. 26Chakatanankupaq Jesusta apashaspataq hap'irqorqanku Cirene llaqtayoq Simonta, payqa campomantan hamusharqan, hinan payman cruzta q'epiykachirqanku, Jesuspa qhepanta apananpaq. 27Jesuspa qhepantaqa askha runan rirqan, warmikunapas paymanta khuyayta waqaspa llakikuspa rirqanku. 28Jesustaq paykunaman kutirispa nirqan: –Jerusalén llaqta warmikuna, ama ñoqamantaqa waqaychischu, aswanpas qankuna kikiykichismanta wawaykichiskunamantawan waqaychis. 29Qhawariychis, hamuq p'unchaykunapin ninqaku: Kusisamiyoqmi mana wachakuqkuna, mana wiksallikuqkuna, mana ñuñuq warmikunapas, nispa. 30Chaymi orqokunata ninqaku: Ñoqayku pataman thuniykakamuy, moqokunatapas: Pakaykuwayku, nispa. 31Q'omer sach'ata kay hinata ruwanku chayqa, ¿ch'akitaqa imananqakuraqtaq? nispa. 32Apallarqankutaqmi iskay mana allin ruwaqkunatapas Jesustawan kuskata wañuchinankupaq. 33Calavera nisqa pataman chayaspankutaq, chaypi Jesusta chakatarqanku, mana allin ruwaqkunatapas hukninta pañapi, huknintataq lloq'epi. 34Hinan Jesusqa nirqan: –Yayáy, paykunata pampachaykuy, manan yachankuchu ima ruwasqankutapas, nispa. P'achantataq rakinakurqanku sorteaspanku. 35Runakunataq qhawasharqanku, kamachikuqkunapas asipayaspa nirqanku: –Hukkunataqa qespichirqanmi, pay kikintapas qespichikuchun Cristo kaspaqa, nispanku. 36Soldadokunapas asuykuspa vinagreta haywaspa asipayallarqankutaq: 37–Judío runakunaq reynin kanki chayqa, kikiykita qespichikuy, nispanku. 38Jesuspa uman altopitaq huk qelqasqa karqan (griego rimaypi, latín rimaypi, hebreo rimaypiwan): KAYMI JUDÍO RUNAKUNAQ REYNIN, nisqa. 39Huknin mana allin ruwaq warkusqataq payta k'amirqan: –Qanchus Cristo kanki chayqa kikiykitayá qespichikuy, hinaspa ñoqaykutapas qespichiwayku, nispa. 40Hukkaq mana allin ruwaqmasintaq payta anyarqan: –¿Manachu qanpas Diosta manchakunki kaq ñak'ariyllapitaq kashaspa? 41Ñoqanchisqa mana allin ruwasqanchismantapunin ñak'arishanchis, ruwasqanchisman hinapunin chaskishanchis, paymi ichaqa mana ima mana allintapas ruwarqanchu, nispa. 42Hinaspan Jesusta nirqan: –Qhapaqsuyuykipi hamuspayki ñoqamanta yuyarikuwanki, nispa. 43Chaymi Jesusqa nirqan: –Cheqaqtan niyki, kunanmi ñoqawan kuska paraisopi kanki, nispa. 44Yaqa chawpi p'unchaymantapachan las tres horaskama kay pachantinpi tutayarqan. 45Intin laqhayarqan, Dios yupaychana wasi ukhupi cortinapas kuskanmantan llik'ikurqan. 46Jesustaq kunkayoqta nirqan: –¡Yayáy, makiykimanmi espirituyta hap'ichiyki! nispa. Chayta nispataq wañukapurqan. 47Capitantaq chay hina sucedesqanta rikuspa Diosta hatuncharqan: –Cheqaqtapunin kay runaqa mana huchayoq kasqa, nispa. 48Llapan chayta qhawaq huñukamuq runakunapas chay hina kasqanta rikuspan, llakikuymanta qhasqonkuta takakuspa kutipurqanku. 49Jesuspa llapan reqsisqankunataq Galilea provinciamantapacha qhepanta hamuq warmikunapiwan chaykunata karullamanta qhawasharqanku. 50Judeapi kaq Arimatea llaqtayoq José sutiyoq runan allin chanin qhari karqan. Paymi Diospa qhapaqsuyunta suyakusharqan. 51Umalli runakunaq huñunakuyninmanta hukninmi karqanpas, payqa manan rimanakusqankupipas ruwasqankupipas yuyaykuq-masinkuchu karqan. 52Paymi kamachikuq Pilatoman asuykuspa Jesuspa cuerponta mañakurqan. 53Chakatasqamanta uraykachispataq sumaq lino telapi p'istuykurqan, hinaspan qaqapi t'oqosqaman churaykurqan, chaymanqa manaraqmi ima ayatapas churasqakuchu. 54Samana p'unchaypaq wakichikuna p'unchaymi karqan. Samana p'unchaypas qallarimusharqanñan. 55Galilea provinciamanta Jesuswan hamuq warmikunapas qhepanta rillarqankutaq, hinaspan aya p'ampanata rikumurqanku, imaynachus Jesuspa cuerpon churasqa kasqantawan. 56Wasiman kutispataq imaymana q'apaq hawinakunata wakichirqanku, hinaspan Diospa kamachikuyninman hina samana p'unchaypi samarqanku.


c: text/html

text: 1Ñoqa Pablon, Silvanopiwan Timoteopiwan kay cartata Tesalónica llaqtapi kashaq iglesiaman qelqamuni. Qankunaqa Dios Yayawan Señor Jesucristopiwanmi hukllachasqa kashankichis: Dios Yayanchis Señor Jesucristopiwan anchata khuyapayasunkichis thak-kaytapas qosunkichis. 2Llapaykichismantan Diosman graciasta qollaykupuni, mañakuyniykupipas qankunamantaqa yuyarikullaykupunin. 3Dios Yayanchispa ñawpaqenpin yuyarillaykupuni ancha hatun iñiywan ruwasqaykichismanta, munakuywan llank'asqaykichismanta, Señorninchis Jesucristopi ancha pacienciawan suyakuyniykichismantapas. 4Wawqe-panaykuna, Diosmi munakusunkichis, yachaykutaqmi paypa akllakusqan kasqaykichistapas. 5Cristomanta allin willakuyniykutan willarqaykichis, manan runaq simillanwanchu, aswanpas atiywanmi Santo Espirituq kallpachasqan mana iskayrayaspa willarqaykichis. Allintataqmi yachankichispas imaynatachus qankuna ukhupi allinniykichispaq kawsasqaykutapas. 6Qankunaqa ñoqaykumantan yachaqakurqankichis, hinallataq Señormantapas, hinaspan sinchita ñak'arishaspaykichispas Diospa siminta chaskirqankichis Santo Espirituq kusikuy qosqanwan. 7Chay hinapin Macedonia provinciapipas Acaya hap'iypipas llapa iñiqkunaq yachaqakunankupaq hina karqankichis. 8Qankunan Señorpa simintaqa mast'arirqankichis, manan Macedoniallapichu manataq Acayallapichu, aswanpas tukuy hinantinpin Diospi iñisqaykichisqa uyarikurqan, chaymi manaña imapas rimarinaykupaq kanñachu. 9Paykuna kikinkupunin willakunku imaynatachus ñoqaykuta chaskiwasqaykikuta, imaynatachus idolokunata saqepuspa Diosman kutirikusqaykichistapas, kawsaq cheqaq Diosta servinaykichispaq. 10Willakullankutaqmi wañusqanmanta Diospa kawsarichimpusqan hanaq pachamanta hamuq Diospa Churin Jesusta suyakushasqaykichistapas, Jesusmi hamushaq manchay ñak'ariymanta qespichiwaqninchisqa.

robotstxt: allowed

filter: keep


text:
Islay pruwinsya
Islay pruwinsya (aymara simipi: Islay jisk'a suyu; [kastilla simi]]pi: Provincia de Islay) nisqaqa Piruw mama llaqtapi, Ariqipa suyupi, huk pruwinsyam. Uma llaqtanqa Mullintu llaqtam.
Yuyarina
Allpa saywachi[llamk'apuy | pukyuta llamk'apuy]
- Amachasqa suyukuna: Mejía quchakuna mamallaqta willkachasqa
- Urqukuna:
- Mayukuna: Tampu mayu
- Quchakuna: Pasiphiku mama qucha
Pulitika Rakiy[llamk'apuy | pukyuta llamk'apuy]
Suqta distritunmi kan:
Simikuna[llamk'apuy | pukyuta llamk'apuy]
Pruwinsyapiqa kastilla simitam, qhichwa simitam rimanku.
/1 Rimaqkuna: 5 / 5+ wata
/2 Indihina simi: qhichwa simi, aymara simi, ashaninka simi icha huk indihina simi (mana hawa simi)
Pukyu: [1]
Pruwinsyapi paqarisqa[llamk'apuy | pukyuta llamk'apuy]
Juan Gualberto Valdivia Cornejo paqarimurqa Islay pruwinsyapi 11 ñiqin anta situwa killapi 1796 watapi.


text: 1Sipas jina Babilonia, jallp'a pampapi tiyamuy. Caldeospa ususin Babilonia, mana kamachina tiyanayoj kaspa, kunanqa pampapi chukumuy. Kunanmantaqa manaña wawa ukhituyoj, k'achita nisonqankuchu. 2Maran rumita jap'ispa, trigota kutay. Uma qhatanaykita qhatarakuy; qhoysu p'achaykita patakama oqharikuspa, mayusta chimpay. 3Q'arayki rikukonqa, p'enqayniykipis sut'ipacha kanqa. Ajinamanta vengakusaj, manataj pi runapis chaymanta llusp'enqachu. 4Tukuy Atiyniyoj Tata Dios salvawajninchej, Israelpa Santo Kaj Diosnenqa kay jinata nin: 5Caldeospa ususin Babilonia, ch'inmanta chukuy, laqhayayman yaykuy; kunanmantaqa manaña jayk'ajpis nacionesta kamachej reina nisonqankuchu. 6Noqaqa mayta phiñakorqani Israel aylluypaj. Chayrayku Israel herenciaytaqa mana allimpajchu qhawarqani, makiykimantaj paykunata jaywaykorqani. Qantajrí mana khuyaspa, paykunata anchatañataj ñak'aricherqanki. Allin machusninmampis qanqa chay chhika llasa yugoykita churarqanki. 7Qanqa nerqanki: Wiñaypaj noqaqa reina jina kamachillasajpuni, nispa. Chaywampis qanqa kay imasmanta mana yuyarqankichu, manataj unancharqankichu imaynapichus tukukunaykita. 8Chayrayku, kunanqa uyariy kayta, k'anchilla warmi. Kunanqa kamachina tiyanaykipi sumajta tiyarishanki, ni imamanta llakiyniyoj tiyakuspa. Sonqoykipi nishanki: Noqalla kani. Noqamanta jawaqa waj mana kanchu. Mana noqaqa viuda qhepakusajchu, nitaj wawasniypis wañonqankuchu, nispa. 9Kay iskaynin llakiykuna ujllata, uj p'unchayllapi qhatirisonqa: Ujllapi mana wawasniyoj, mana qosayojtaj rikhurinki. Chay jina yatirisniyoj, layqasniyoj kashajtiykipis, chay llakiykunaqa kaymanta jinalla chayamusonqapuni. 10Qanqa sajra ruwasqasniykipi atienekuspa, nerqanki: Mana pipis rikuwanchu, nispa. Qantaqa imatachus yachasqaykeqa, yuyaynillaykitaj ch'awkiyasunku. Qantaj sonqoykipi nerqanki: Noqalla kani. Noqamanta jawaqa mana waj kanchu, nispa. 11Allin llakiypuni qanman jamusonqa, manataj ima layqerioswampis jark'akuyta atiwajchu. Mana allin kay chayamusonqa, manataj perqaswampis jark'akuyta atiwajchu. Mana yuyashajtillayki, chay tukuy ima ñak'ariykuna urmaykamusonqa. 12Kunanqa yatirisniykiwan, layqasniykiwan ima kallaypuni, pikunawanchus ruwachej kanki sipas kasqaykimantapacha, chaykunawan. Ichapis allin risonqa; ichapis chaywan runasta manchachiwaj. 13Ashkha yuyaychajkunawan sayk'usqaña kanki. Kunanqa qanta jark'akusuchunku, cielota qhawajkuna, ch'askasmanta yachajkuna, killamanta killa imachus qhepaman jamunanta yachajkuna ima. 14Chaykunaqa q'opa jinalla kanqanku. Ninaqa paykunata ruphanqa, manataj nina larwaymanta ayqekuyta atenqankuchu. Mana ninaj k'ajaynin qhepakonqachu, manataj ninaj larwaynillampis q'oñikunapaj kanqachu. 15Ajina kanqa chay layqaswan, pikunawanchus sipas kasqaykimantapacha kawsakorqanki, chaykunawan. Chay runasqa sapa ujninku munasqankuman jina millay ñanninkuta purerqanku. Kunanqa mana pipis salvasojqa kanchu.


text: 1Hazormanta jatun kamachej Jabín chayta yachaspa, Madonmanta jatun kamachej Jobabman, jinallataj Simronmanta jatun kamachejman, Acsafmanta jatun kamachejman ima, uj tratota ruwanankupaj willachimorqa. 2Chantá willachimullarqataj, wichaynej orqorara cheqanejpi jatun kamachejkunaman, Cineret Qocha uraynej Arabapi kajkunaman, Ura pampapi kajkunaman, Dormanta inti yaykuynejpi tiyakojkunaman, 3inti llojsimuynejpi tiyaj cananeokunaman, inti yaykuynejpi kajkunaman, amorreokunaman, heteokunaman, ferezeokunaman, orqo kinraykunapi tiyakoj jebuseokunaman, Mizpa jap'iypi Hermón Orqo k'uchupi tiyakoj heveokunaman ima, tantakuspa uj tratota ruwanankupaj. 4Tukuy chay jatun kamachejkunaqa mama qochapi t'iyu jina, may chhika soldadokunawan, may chhika caballokunawan, carretakunawan ima llojsimorqanku. 5Chanta chay jatun kamachejkuna tantaykukuspa, israelitakunawan maqanakunankupaj Merom mayu chimpapi jarakorqanku. 6Tata Diostaj Josueta nerqa: Ama paykunata manchachikuychu. Noqaqa q'aya kunanta jina tukuyninkuta wañusqata qankunaman rikhurichisqaykichej. Qantaj caballonkunaj chaki ankunkuta khuchuspa p'itiranki, carretankutataj ninawan kanaykunki, nispa. 7Chaymantá Josueqa tukuy soldadonkunanwan khuska, Merom mayu chimpapi kashajtinku kaymanta jinalla paykunawan maqanakoj yaykuykorqanku. 8Tata Diostaj paykunata israelitakunawan atipaykucherqa, israelitakunataj paykunata wañuracherqanku, wakintataj Sidón jatun llajtakama qhatiykorqanku, chaymanta Misrefot-maimkama, inti llojsimuynejpi Mizpa pampakama, tukuyninkuta tukuchinankukama wañucherqanku. 9Chanta Josueqa Tata Diospa kamachisqanta kasuspa, caballokunajpa chaki ankunkuta khuchuspa p'itirarqa, jinallataj carretakunatapis ninawan kanaykorqa. 10Chaymanta kutimuspataj, Hazor llajtata jap'erqanku, maypichus chay jatun kamachejkuna tratota ruwasqanku, chayta; Jabin sutiyoj jatun kamachejtapis chaypi wañucherqanku. 11Hazor llajtapi tiyakojkunata ni uj puchuyojta wañuracherqanku, llajtapi kaj chhikata phirispa. Jinaytawantaj, Hazor llajtata ruphaykucherqanku. 12Ajinata Josueqa chay tukuynejmanta tantakamoj jatun kamachejkunaj llajtankuta jap'erqa, jinallatataj jatun kamachejkunatapis wañuracherqa. Tukuy imankutataj phirerqanku, Tata Diospa kamachin Moisés kamachisqanman jina. 13Chaywampis israelitakunaqa orqokunapi kaj llajtakunata mana ruphacherqankuchu; Josueqa Hazor llajtallata ninawan kanaykorqa. 14Israelitakunaqa chay llajtakunapi tiyakojkunata tukuyninta mana uj puchuyojta wañuracherqanku; imankuchus kajta, jinataj uywankunatawan jap'ikaporqanku. 15Imaynatachus Tata Diosqa kamachin Moisesman nerqa, kikillantataj Moisesqa Josueman kamacherqa. Chanta Josueqa mana pantaspa kikinta ruwarqa. 16Jinamanta Josueqa tukuy chay cheqanejta jap'erqa: Orqorara, tukuy Néguev jap'iyta, tukuy Gosén jap'iyta, pampapi jallp'akunata, Jordán valleta, tukuy Israel orqorara cheqakunata, chay pampa jallp'akunata ima. 17Josue atipaspa jap'isqanqa karqa Halac Orqomantapacha, Seirman wicharejmanta, Líbano pampapi Baal-gadkama, Hermón Orqo k'uchupi. Josueqa chay llajtakunamanta jatun kamachejkunata jap'ispa, wañuracherqa. 18Josueqa chay cheqankunamanta kamachejkunawan unayta maqanakorqa. 19Chay cheqakunamanta kajkunaqa israelitakunawan ni mayqen uj tratota ruwarqankuchu. Gabaonpi tiyakoj heveokunalla tratota ruwarqanku. Wakin llajtakunatataj maqanakuspa jap'erqanku. 20Tata Diospuni chay llajtayojkunaj sonqonkuta rumiyacherqa, israelitakunawan maqanakoj sayaykunankupaj, ajinata Dios ruwarqa israelitakuna mana khuyakuspa tukuyninta wañuchinankupaj, Tata Dios Moisesman kamachisqanman jina. 21Chaypachallataj Josueqa, Hebrón Orqopi tiyakoj anaquitakunaj tukuy llajtankunanta phiriykorqa, Debir llajtata, Anab llajtata, Juda jap'iypi orqorara cheqanejpi tiyakojkunata, Israelpi orqorara cheqanejpi kajkunata ima. 22Ajinamanta Israel suyupi jatun karay runaj Anac sutiyoj ayllunmanta ni uj qhepakorqachu. Wakin anaquitakuna Gazapi, Gatpi, Asdodpi imalla qhepakorqanku. 23Ajinata Josueqa Tata Dios Moisesman kamachisqanman jina, chay tukuy jallp'ata jap'erqa. Chaymantataj israelitakunaman, mashkha aylluchus kasqankuman jina paykunajta kanampaj rak'irarqa. Chay qhepata manaña maqanaku, ni ima ch'ajwapis karqachu.


text: 1- 2 Galacia quinran marcacunaçhu jutucaj irmänucuna, nuwa Pablo, Tayta Diosninchipa caçhan cashpä waquin irmänunchicunawan-ima cartacallämü. Nuwata Washäcuj Jesúswan quiquin Tayta Diosninchi çhuramasha shiminta willapäcur purinäpaj. Tayta Diosninchi Jesústa cawarachijmi. Paycuna acracamasha; mana runa-masinchichu. 3Tayta Diosninchipis, Tayta Jesucristupis llaquipayculläshunqui. Maquinçhu allilla puriycachilläshunqui, ari. 4Cay pachaçhu jucha mana pishinchu. Chaypis Tayta Diosninchi camacächiptin, Washäcuj Jesús wañuyta tarisha juchata aparicushanchipita jishpichimänanchipaj. 5Tayta Diosninchi munayniyujmi. Payllata llapan runa imaycamanpis alliman çhuranman. Chaynuy caycullächun. 6Irmänucuna, Tayta Diosninchi llaquipämashpanchi maquinçhu cawananchi-raycur Washäcuj Jesústa caçhamusha. Chaymi: Galacia marca irmänucuna Jesúspa shiminta çhasquicurpis, Tayta Diosninchita wasguipaycan nimaptin, tantiyacuyta mana atipächu. ¿Piraj shimiyashcashunqui jucpa shiminta çhasquicunayquipaj? 7Jesúslla Washäcuj. Juc mana canchu. Chaypis pantachicujcuna llutanta willapashcashunqui Jesústa ticrapunayquipaj, shimintapis wasguinayquipaj. 8Pipis Washäcuj Jesústa pampaman çhurar: Moiséspa shimintaraj çharcushun nir yaçhachicurga, ñacayman çhayachun. Llutanta rimaptin, willacuj-masïcunatasi, anjilcunatasi chacaj pachaman Tayta Diosninchi jitarpunga. 9Mayna piñacushcaj. Chaymi sumaj wiyacäriy. Pipis jucpa shiminta willapar Washäcuj Jesúspa shiminta ticrapur, ñacayman çhayangapaj. 10Mä, tapushayqui. ¿Piwantaj alli ricanacuyta munanqui: Tayta Diosninchiwanchu, runa-masiquiwanchu? Runacuna alli ricamänanta mana ashïchu. Manchäga Tayta Diosninchi alli ricamänanta munä. Chaymi maquinçhu cawar, Washäcuj Jesúspa shimintapis wiyacü. 11Irmänucuna, mana runa yarpashallantachu willacur puriycä; manchäga Jesúspa alli willapanta. 12Mana runachu Washäcuj Jesúspa shiminta willamasha. Manchäga quiquin Jesúswan tincushcä. Ricaripamasha. 13Ñaupata Israel-masïcuna cawashannuylla cawarä. Jutucaj irmänucunatapis jaticaçhar ushyarä. Llapanta illarachiyta munarä. 14Israel runacuna yarpashanta wiñay-masïcuna janan shungulla çharcuptinsi, llapan shungüwan çharcurä. Auquillücuna yaçhachimashantapis mana juctapis jungarächu. 15- 16 Ima-niraj captïsi, llaquipäcuj cashpan mana yuriptillä, Tayta Diosninchi acracamasha Wawan Jesústa ricsicunäpaj, jäpa runacunatapis willapänäpaj. Jesústa ricsichimaptin, pï runatapis mana ashishcächu Tayta Diosninchipa shiminta tantiyachimänanpaj . 17Jerusalén marcaçhu punta-caj caçhancuna juturaptinsi, mana tapucuj aywashcächu; manchäga Arabia quinranman aywashcä. Chaypita Damasco marcaman cuticushcä. 18Chaypita quimsa watataraj Jerusalén marcaman Pedruwan tincuj aywashcä. Tincur, ishcay simänalla juyapärirä. 19Jerusalén marcaçhu mana llapan caçhacunawanchu tincushcä; manchäga Jesúspa wauguin Santiagullawan. 20Irmänucuna, cartacur rasullanta willapaycaj. Tayta Diosninchipis musyan. 21Jerusalén marcapita Siria quinranmanpis, Cilicia quinranmanpis aywashcä. 22Judea quinrançhu jutucaj irmänucunam ichanga mana ricsimashachu. Paycunawan mana tincushcäpishchu. 23Chaypis nuwapaj rimaran: Unayga chay runa jaticaçhar ushyamashcanchi. Cananmi ichanga Jesúspa shiminta willapäcur puriycan nir. 24Juyu cashäpita Tayta Diosninchi alli cayman ticrachimaptin, paycuna Tayta Diosninchita sumaj alliman çhurarcaycan.


text:
T'aynam
T'aynam (chinu simipi: 臺南; Hanyu Pinyin: Táinán; Wade-Giles: T'ai-nan; Pe̍h-ōe-jī: Tâi-lâm, kastilla simipi: Tainan) hatun llaqtaqa Chunwa Republika mama llaqtap.
Pulitika Rakiy[llamk'apuy | pukyuta llamk'apuy]
6 distritukuna
Yachachiy[llamk'apuy | pukyuta llamk'apuy]
Ñaña llaqtakuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: T'aynam.
- T'aynam oficial web (chunwa wan inlish simipi)


text: 1Macedonia provinciacho tag waugui-panicunata cuyapäcog Tayta Dios alimi yanapashga ofrendata cushishgala shuntapäcunanpag. 2Jerusalencho cag waugui-panicunata yanapananpag niptë paycunaga wactsa caycarpis cushishgalami ofrendata lasagta shuntapäcushga. 3Quiquëmi ricashcä ofrendananpag cagpita masta ofrendapäcushgantapis. 4Wactsa captin tsaynog lasagta chasquiyta mana munaptëpis paycuna ruwapäcamashga shuntashgancunata Jerusalencho cag waugui-panicunaman apanäpag. 5Tsaytsicata shuntananpag cashgantaga manami ichiclatapis yarpargätsu. Puntataga paycuna promitishga Tayta Diosnintsi palabrancho nishgancunata lapantapis cumplinanpagmi. Tsaypitanami nogacunatapis nimashga imata yätsishgätapis cumplipäcunanpag. 6Gamcunapis ofrendata shuntanayquipag Tito galaycatsishga cashuptiquimi payta ruwacorgä gamcuna cagman cutimur ofrendata shuntäshishunayquipag. 7Gamcunataga Tayta Diosnintsi lapanchöpis alimi yanapaycäshunqui payman yäracärinayquipag, wilacuyninta wilacärinayquipag, yachatsicuyninta yachacärinayquipag y cushishgala pay munashgannog cawanayquipagpis. Tayta Dios tsaynog yanapaycäshuptiquega gamcunapis Jerusalencho cag waugui-panicunata yanapay. 8Tsaynog niycä manami mana munaycagta shuntanayquipag obligartsu, sinöga Macedonia waugui-panicuna cushishga shuntashgannog gamcunapis ofrendata shuntanayquipag cagta musyarmi. Tsaynog shuntaptiquimi cuyapäcog cashgayqui may-tsaychöpis musyacangapag. 9Gamcuna musyanquimi Señornintsi Jesucristupis cuyapäcog cashganta. Tsaymi gloriacho rïcu cayninta cacharishpan cay patsaman shamur wactsanogla ricacorgan. Tsaynog ricacorgan nogantsipis gloriaman chayar rïcunog canantsipagmi. 10Waugui-panicuna, ganyan watanami gamcuna waquincunapita más puntata ofrendata shuntayta galaycärergayqui. 11Tsaynog captinpis cananyag shuntayta manarag ushaptiquimi yarpätsimö ofrendata cushishga shuntayta ushapäcunayquipag. 12Ama laquicuytsu shuntashgayqui ofrenda walcala captinpis. Diosnintsega cashganta mana cashgantapis musyanmi. 13Manami muchuyman churayta yarpartsu gamcunata tsayta niycä, sinöga lapantsipis yanapanacunantsita munarmi. 14Paycunapa mana captinpis gamcunapaga caycanragmi. Gamcuna muchuycho captiquinami paycunapis yanapashunquipag. Jucnintsi jucnintsi tsaynog yanapanacuptintsega manami pishipacushunpagnatsu. 15Tayta Diosnintsipa palabranchöpis caynogmi niycan: “Atscata shuntagpis manami putsupacorgantsu, ni walcalata shuntagpis manami pishëpacorgantsu.” 16Tayta Diosnintsitami agradëcicö Titupis noganogla gamcunapag yarparaptin. 17Tsaymi gamcuna cagman cutimunanpag niptë pasaypa cushicorgan gamcuna cagcho cayta munashpan. 18Tituwanmi juc wauguitapis cachaycämö. Tsay waugui Jesucristupa wilacuyninta wilacogcunata imaypis yanapanmi. Tsaypitami Macedonia waugui-panicuna nipäcun ali waugui cashganta. 19Tsaymi payta acrapäcushga Corintupita Jerusalenman ofrendata apapäcuptë yanagämänanpagpis. Tsay ofrendata Jerusalenman chayatsipäcuptëmi tsaycho cag waugui-panicuna cushicushpan Tayta Diosta agradëcicärenga. Tsaynogpis tantyapäconga gamcuna yanapäcog cashgayquita. 20Diosnintsi musyanmi mana yatapacog cashgäta. Tsaynog captinpis waquin runacuna nogapag lutanta mana yarpänanpagmi tsay wauguita pushapäcushag. 22Paycunawanmi cachaycämö juc waugui mastapis. Paypis Dios munashgannog cawag wauguimi. Ali chasquipäcunayquipag cashganta musyarmi paypis cushishga caycan. 23Tsaycho Tito pï cashgantapis tapushuptiqui wilapäcunqui nogawan wilacur pureg cashganta. Tsaynogla tsay ishcan wauguicuna pï cashgantapis tapushuptiquega wilapäcunqui caycho cag waugui-panicuna paycunata cachamushganta. Tsaynogpis wilapäcunqui Tayta Dios munashgannog cawarcaycashganta. 24Gamcuna cagman chämuptin paycunata shumag chasquiyculay. Tsaynogpami may-tsaychöpis waugui-panicuna musyapäconga nishgänogla cuyapäcog capäcushgayquita.


text: 1Apostolkunaqa Judea provincia lawpi iñiqkunapiwanmi uyariranku, huk law nacionniyoq runakunapas Diospa palabran chashkisqankuta. 2Hinaqtinmi Jerusalén llaqtaman Pedro kutiramuqtin, Jesucristopi creeq Israel nacionniyoq wakin runakunaqa Pedrowan discutiyta qallariranku. Paykunaqa anchatan exigiranku, Jesucristopi llapallan creeqkuna circuncisión costumbreta ruwachikunankupaq. 3Hinaspan paykunaqa khaynata tapuranku: —Qanri, ¿imanaqtintaq huk law nacionniyoq runakunapa wasinman haykuspa, paykunawan kushkari mikhurankí? nispanku. 4Hinaqtinmi Pedroqa tukuy imakuna pasasqanmanta paykunawan ordenninpi willayta qallariran khaynata: 5—Huk p'unchawmi noqaqa Diosmanta mañakusharani Jope llaqtapi. Hinaqtinmi qonqayllamanta huk sueñoypi hina visionta rikurani. Chay visionpin noqaqa rikurani, noqapa kasqayman huk hatun q'eperina llikllapi hina tawantin puntanmanta warkusqa hanaq pachamanta urayamushaqta. 6Chay llikllapi kaqkunata allinta qawayuspaymi rikurani tukuy kay pachapi imaymana tawa chakiyoq animalkunata, mach'aqway hina qasqonpallan puriq animalkunata, hinallataq alton phawaq mana mikhuna animalkunata ima. 7Hinaspan noqaqa huk rimayta uyarirani khayna nimuwaqta: “Pedro, ¡sayariy, hinaspa chay animalkunata wañuchispa mikhuy!” nimuqta. 8Chaymi noqaqa contestaspa khaynata nirani: “¡Señor, chay qenlli animalkunapa aychantaqa manan ni hayk'aqpas noqaqa mikhuranichu, Moisespa escribisqan leypi mana permitisqanrayku!”, nispa. 9Hinaqtinmi hanaq pachamanta rimamuqta kaqmanta uyarirani khaynata: “Diospa ch'uyanchasqan animalkunataqa, amayá qanqa niychu: ‘mana mikhuna qenlli animalkunan’, nispa”, nimuwaqta. 10Chay sueñoypi hina visiontaqa kinsa kutikaman rikurani. Chaymantan chay hatun q'eperina hina llikllaqa, hanaq pachaman kaqlla oqarisqa karan. 11Hinaqtinmi chay ratolla kinsa runakuna Jope llaqtapi samakusqay wasiman chayaramuranku. Paykunan Cesarea llaqtamantapacha noqata mashkawaspanku hamuranku. 12Chaymi Santo Espirituqa khaynata niwaran: “Ama ishkayaspa paykunawan riy”, nispa. Hinaqtinmi kay soqta wawqenchiskunapiwan Cesarea llaqtaman rirayku. Chayaruspaykutaqmi Cornelio runapa wasinman haykurayku. 13Hinaqtinmi Cornelioqa willawaranku, imaynatas Diospa angelnin wasinpi rikhurispa khayna nisqanta: “Kunanyá Jope llaqtaman runakunata manday, hinaspa Simonwan sutichasqa Pedrota qanman pusamunankupaq. 14Chay Simón Pedro hamuspan qanta, hinallataq familiaykitapas nisunkichis, huchaykichismanta imayna salvasqa kanaykichispaq”, nispa. 15Chaymi paykunaman willayta qallarishaqtiy, chay ratolla Santo Espirituqa paykunamanpas hamuran, imaynan noqanchismanpas hamuran saynata. 16Hinaqtinmi noqaqa yuyarirani Señorninchis Jesuspa khayna niwasqanchista: “Bautizaq Juanqa unullawanmi bautizasunkichis. Diosmi ichaqa Santo Espirituta qankunapi kananpaq qosunkichis”, nispa. 17Chaymi yachani: Diosqa chay runakunamanpas Santo Espiritutan qoran, imaynan noqanchis Israel nacionniyoq runakunamanpas qowaranchis hinata. Saynataqa qowaranchis, Señor Jesucristopi creesqanchisraykun. Chayri, ¿pitaq noqari kani Diospa ruway munasqanta hark'akunaypaqrí? nispa. 18Saynata Pedropa nisqankunata uyarispankun, chay discutinakuq hermanokunaqa, discutisqankumanta upallaspanku, Diosta alabayta qallariranku. Hinaspan anchata admirakuspa khaynata niranku: —¡Diosqa permitinmi, huk law nacionniyoq runakunapas huchankumanta wanakuspanku, (Jesuspi creespa), wiñay kawsayniyoq kanankupaq! nispa. 19Estebanpa wañusqanpa qepantan, Jesuspi mana creeq Israel nacionniyoq runakunaqa creyentekunata qatikacharanku, hinallataq ñak'arichiranku ima. Chaymi wakin creyentekunaqa ishkapakuranku Fenicia lawman, wakintaq hatun lamar qocha ukhupi Chipre sutiyoq islaman, wakinñataq asta Antioquía llaqtakama chayaranku. Chay risqankupiqa manan huk law nacionniyoq runakunamanqa Jesusmanta allin willakuykunataqa willarankuchu. Aswanqa Israel nacionniyoq runakunallamanmi chay allin willakuykunataqa willaranku. 20Ichaqa Chipre islamanta, hinallataq Cirene llaqtamantapas Antioquía llaqtaman riqkunan huk law nacionniyoq runakunamanpas Señor Jesusmanta allin willakuykunata willaranku. 21Hinaqtinmi kikin Diospuni paykunamanqa atiyta qoran. Chaymi ashka runakunaqa, Jesucristomanta willakusqankupi creeranku. 22Chaymi Jerusalén llaqtapi tiyaq creyente runakunaqa, Antioquía llaqtapi chaykuna pasasqanta yacharuspanku, Bernabeyta Antioquía llaqtaman mandaranku. 23Hinaspan Bernabeyqa Antioquía llaqtaman chayaruspa, paykunatapas Dios yanapaqtin, salvasqa kasqankuta rikuran. Chaymi Bernabeyqa anchata kusikuspa, paykunata kallpancharan, Señor Jesuspi tukuy sonqonkuwan confiakuspa, payta allinta kasukuspa kawsanankupaq. 24Bernabeyqa ancha allin runan karan. Hinaspapas payqa Santo Espirituwanmi hunt'ayusqa, hinallataq allin iñiyniyoq ima karan. Chaymi paypa rimasqanta uyarispanku, ashka runakunaqa Diospi creeranku. 25Chaymantan Bernabeyqa Saulota mashkaq Tarso llaqtaman riran. 26Hinaspan Saulota chay llaqtapi tariruspa, Antioquía llaqtaman pusamuran. Chay Antioquía llaqtapin paykunaqa Jesucristopi creeqkunawan enteron watantin huñunakuranku. Hinaspan ashka runakunaman yachachiranku. Hinaqtinmi chay Antioquía llaqtapi tiyaq runakunaqa, Jesucristopi creeq runakunata por primera vez “cristiano” nispanku, sutichayta qallariranku. 27Hinallataqmi chay p'unchawkunapiqa Diosmanta willakuq huk profeta runakunapas Jerusalén llaqtamanta Antioquía llaqtaman riranku. 28Chay profeta runakunamanta hukninmi Agabo sutiyoq karan. Paymi Santo Espíritu yanapaqtin, kay enteron pachapi ancha muchuy kananmanta willakuran. Chay willakusqanmi cumplikuran, Roma nación llaqtapi rey Claudio gobiernashaqtin. 29Chaymi Antioquía llaqtapi creyentekunaqa acordaranku, Judea provinciapi tiyaq creyentekunaman ofrendankuta atisqankuman hina apachinankupaq. 30Chay ofrendankutan Bernabeyman hinallataq Saulomanwan entregaranku. Hinaqtinmi paykunaqa Jerusalén llaqtaman apaspanku, iglesiapi liderkunaman qoranku.


text: 1Chay marcaçhu Nicodemo jutiyuj runa tiyaran. Mayur fariseu runa caycaptin, Israel-masincuna alli ñawinpa ricaran. 2Juc chacay Jesúsman aywaran. Çhayar, niran: Yaçhaj tayta, Tayta Diosninchipa caçhan car, shiminta willapäcuycanqui. Camacächiyninpa tucuy-jinanpa runacunatapis yanapaycanqui. Rurashayquicunata runa mana ruranmanchu. Chaymi caçhamushushayquita nuwacuna musyä. 3Jesúsna niran: Sumaj tantiyacunquiman. Tayta Diosninchipa maquinçhu imaypis cawanayquipaj yapayraj yurinayqui. 4Nicodemuna tapuran: Auquis runa caycar, ¿imanaypataj yapay yurïman? ¿Yapay yurinäpaj mamäpa paçhanman cutïmanchuraj? nir. 5Chaura Jesús niran: Sumaj tantiyacunquiman. Pipis Tayta Diosninchipa maquinçhu cawayta munar, yacupitapis, Espíritu Santupitapis yurinman. 6Maman-taytanpita yurijcuna wañucujlla. Espíritu Santupita yurijcunam ichanga Tayta Diosninchipa maquinçhu cawan. 7Ama yarpaçhacuychu: Yapayraj yuriy niptï. 8Wayrata mayarsi, maypita shamushantapis, maypa aywashantapis runacuna mana musyanchu. Chay-jina Espíritu Santu pï-pïta cawachishantapis runacuna mana musyanchu. 9Chaura Nicodemo niran: Tayta, shimiqui umäman mana yaycunchu. 10Jesúsna niran: Moiséspa shiminta Israel-masiquicunata willapaycarsi, ¿manaçhi tantiyacunquichu? 11Sumaj tantiyacunquiman. Musyashäta, ricashäta nuwacuna willacü. ¿Imanirtaj jamcuna shimïta mana çhasquicunquichu? 12Ricashallayquita willapaycaptïsi mana çhasquicur, ¿imanuyparaj çhasquicunquiman janaj pachapita willapaptï? 13Janaj pachaman jigarcur, pipis mana willacuj cutimunmanchu. Nuwam ichanga Tayta Diosninchipa caçhan car, janaj pachapita yarpamushcä. 14Unayga chaqui pachaçhu brunsipita curuta rurarcur, Moisés jugarächiran. Chay-jina nuwatapis Tayta Diosninchipa caçhan caycaptïsi, jugarachimanga. 15Pipis nuwaman yupachicamaptin, mana ushyacaj cawayta taringa. 16Tayta Diosninchi llapan runata llaquipashpan cay pachaman japallan Wawanta caçhamuran. Pipis Wawanman yupachicur, ushyacayman mana çhayangapächu. Manchäga imaycamanpis cawanga. 17Tayta Diosninchi Wawanta caçhamuran mana ñacayman runacunata çhayachinanpächu; manchäga llapanta jishpichinanpaj. Paylla jishpichimäshun. 18Chaymi Wawan Jesúsman yupachicuptinchi, Tayta Diosninchipis alli ñawinwan ricamanchi. Mana yupachicuptinmi ichanga, pitapis juyu ñawinwan rican. Ñacaymanpis mayna çhayachisha japallan Wawanman mana yupachicushanpita. 19Runacunapa shungunta musyapänanpaj Tayta Diosninchi Jesústa caçhamuran. Paymi achqui-jina Tayta Diosninchipa shungunta musyachicuran. Juchaçhu arujcunam ichanga chacajçhu-jina cawayllata munaran. Achquiçhu cawayta mana munashan-jina, Tayta Diosninchitapis mana wiyacuranchu. Chaymi Jesústapis wasguiparan. 20Llapan juchallaçhu arujcuna achquita chiquin. Ricaytapis mana munanchu jucha aparicushanta mana taripunanpaj. 21Tayta Diosninchipa shungun munashannuy cawajcunam ichanga achquiman witipushan-jina Jesúsman witipun. Paycuna allita rurar cawaptin, Tayta Diosninchipa maquinçhu cawaycashantapis runacuna musyanga. 22Chaypita Judea quinranman purïshijnincunawan-ima Jesús aywaran. Chay quinrançhu runacunata ushyachishpan juyaran. 23Ainón marca rajraçhu achca yacu captin, Juanpis runacunata ushyachiycaran. Ainón marcaga Salín marcapa washlällançhu caran. Ushyachicuycashanta mayar, waquin runa ushyacuj aywaran. 24(Juan ushyachicuycaran carsilman manaraj wiçhgaptillan.) 25Chaura Ushyachicuj Juanpa purïshijnincuna juc Israel runawan tincupänacuran: ¿Imanayparaj juchanchita ushyacächishuwan Tayta Diosninchi alli ricamänanchipaj? nir. 26Chaymi Juanta willaran: Tayta, Jordán mayu chimpançhu tincushayqui runa ushyachicuycan. Chay-chicaj runa aywarcaycan. Paypaj: Washäcuj nir willacurayqui, ¿au? nir. 27Ushyachicuj Juanna niran: Runa imatapis ruran. Chaypis Tayta Diosninchi camacächiptinraj, allimanpis çhayan. 28Jamcunata mayna willashcaj: Mana Tayta Diosninchi caçhamushan Washäcujchu cä. Manchäga Washäcuj Jesús shamunanta willacujlla caçhamasha. 29Jipash müsu majachacaptinshi majachacächij runa yanagar, munashanta camacächin. Yanagashpanshi sumaj cushicun. Chay-jina Jesúspa ñaupançhu aywar, sumaj cushicü. 30Jesúsllata llapanpis taytachacunan. Nuwam ichanga jungacaypa aywanä. 31Janaj pachapita shamujman pipis mana tincunchichu. Nuwanchim ichanga cay pachaçhu yurish car, pishi-yarpaylla caycanchi. Rimanchipis cay pachaçhu cawanallanchipaj. Janaj pachapita shamujmi ichanga munayniyuj. 32Chaymi janaj pachaçhu ricashancunata, wiyashancunata willacuycan. Willacuptinpis, waquin runa shiminta mana çhasquinchu. 33Washäcuj Jesúspa shiminta çhasquicurmi ichanga, Tayta Diosninchipa shimintapis aunin: Tayta Diosninchiga shiminta çharcun nir. 34Tayta Diosninchipa caçhan car, shimintapis Jesús willapäcun. Sumaj yanapashpan maquinçhüpis Espíritu Santu purichin. 35Wawan Jesústa llaquishpan alli ñawinwan Tayta Diosninchi rican. Chaymi llap-llapanta paypa maquinman çhurasha. 36Pipis Wawanman yupachicur, mana ushyacaj cawayta tarishana. Wawanpa shiminta mana wiyacuptinmi ichanga, maquinçhu Tayta Diosninchi mana cawachingachu. Manchäga juyu ñawinwan ricar, imaycamanpis ñacachinga.


text: 1Babilonia rey Nabucodonosormi Jerusalenmanta suyunman presota aparqan Judá rey Joacimpa churin Jeconiasta, Judapi umalli runakunata, artesanokunata, fierro takaq runakunatawan. Chaykuna qhepatan Señor Diosqa rikuchiwarqan yupaychana wasiq ñawpaqenpi iskay canasta higosta. 2Hukkaq canastapi higosmi kasqa ñawpaq poqoqmanta allinnin, hukkaqpitaq kasqa millay mana mikhuykuy atiy higos. 3Hinan Señor Diosqa tapuykuwarqan: Jeremías, ¿imatan rikushanki? nispa. Ñoqataq nirqani: Higostan, sumaq kaqqa may sumaqpunin kashan, mana allin kaqtaq millaypuni kashan, mana mikhuykuy atiyraq, nispa. 4Chaymi Señor Diosqa niwarqan: 5Ñoqa Israelpa Diosnin Señormi nini: Chay sumaq higosta hinan qhawarisaq Judamanta apasqanku runakunata, Caldea runakunaq suyunmanqa ñoqan paykunata apachirqani. 6Chaypin sumaqta rikumusaq, kay llaqtamantaq kutichikampusaq. Paykunataqa sayarichisaqmi manataq thunisaqchu, takyachisaqmi manataq t'irasaqchu. 7Allin yuyaytan qosaq ñoqa Señor Dios kasqayta reqsiwanankupaq, tukuy sonqowanmi ñoqaman kutirimpuwanqaku. Paykunan llaqtay kanqa, ñoqataq Diosninku kasaq. 8Ichaqa Judá rey Sedequiasta, umalli runakunata, Jerusalenpi qhepakuqkunata, suyupi qhepakuqkunata, hinallataq Egiptoman pasakuqkunatapas chay millay mana mikhuy atiy higosta hinan qhawarisaq. 9Paykunatan wak suyukunapaq sinchi mancharikuyta ruwasaq, maymanchus ch'eqechisqay suyukunapin paykunaqa kanqaku k'aminapaq, rimaypi rimanapaq, asikunapaq, ñakanapaqwan. 10Paykunamanqa kachaykusaqmi awqa-tinkuyta, yarqayta, hatun onqoytawan, ñawpa taytankuman qosqay suyupi llapanku tukukunankukama, nispa.


text:
Jawaharlal Nehru
Sri Pandit Jawaharlal Nehru [ʤəʋäɦəɾläl nɛɦɾu] Bharat Ratna Śrī Pandit Jawāharlāl Nehru (hindi simipi,: जवाहरलाल नेहरू sutiyuq runaqa (*14 ñiqin ayamarq'a killapi 1889 watapi paqarisqa Allhabad (Indya) llaqtapi - 27 ñiqin aymuray killapi 1964 watapi wañusqa Musuq Dilhi (Indya) llaqtapi) Indya mama llaqtayuq taripay amachaq wan pulitiku qarqan.
1947 watamanta 1964 watakama ñawpaq kuti Indyapa Uma kamayuqnin karqan.
Tayta: Motilal Nehru; Mama: Swarup Rani
Ñawpaq warmi: Kamala Kaul
Churinkuna: 1 Indira Priyadarshini Indira Gandhi
Yachaywasi:
Qillqaqkuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Jawaharlal Nehru.


text: 1Re' QaJaaw Dios nim rajaawriik, i ma' xta chik jino'q Dios chuwach. Re' reh xuq'oreej xuyuq'eej taqe i tinamitsut i wach ak'al. 2Re' QaJaaw Dios chupaam i ye'aab' Sión xuk'uhtaaj i ruloq'il, je' wo' hoq i rusaqumaal. 3Eh re' Dios ma' xata je' wili noq naa ruk'uliik, peet la' cho chuwach i q'aaq' aj kansaneel. Eh pa runimaal kaaq suut teew naa ruk'uliik iloq. 4Re' QaJaaw Dios, naa ruq'oreem i wilkeeb' pan taxaaj, i wilkeeb' wach ak'al, reh chi naa kilom noq naa ruq'atam i q'orik chinaah i rutinamiit. 5Eh je' wili naa ruq'orom: Kimol kiib' taqe i nuSantolaj aj nimaneel. Re' i kiq'orom chi naa kianam inwaaj noq xkik'at i kimayiij chi nuwach, inko'q. 6Re' taqe wilkeeb' pan taxaaj kiq'orik chi re' qaDios korik wach ruk'ux. Eh chi parub'ehel inq'atwik q'orik. 7Re' QaJaaw Dios je' wili xuq'or: Chab'iraj taq i hat aj Israel hat taq nutinamiit re' hin naa nutehem wach taqe i ma' holohik ta taq i na a'n. Re' hin, hin taq aaDios. 8Re' hin ma' ruum ta chi ma' nayeew ta taq amayiij k'ahchi' taq kaatnuq'ilim, ruum re' taq i hat juneliik i nak'am taq chaloq ak'atoj mayiij. 9Re' hin ma' k'ahchi' ta nupahqaam taq aweh aak'isa imas wakax, ni xata re' i kok' imas kaprax wilkeeb' taq panakoraal. 10Ma' k'ahchi' ta nupahqaam taq aweh, ruum weh chu'nchel i chikop, chi je' taqe josq'laj chikop wilkeeb' pantaq ch'ahn, chi je' aachikoop taq i hat. 11Wehin taqe i chikop kirupinik pan taxaaj wilkeeb' paraxchee', je' wo' chu'nchel i chikop inkik'er kichii' pantaq ch'ahn. 12Eh nee ta inchalik nunuhmiik ma' nee ta wo' naq taq i nupahqaaj nuwa' aweh, ruum weh chu'nchel i wach ak'al, je' wo' i wilkeeb' chupaam. 13¿Mi nuk'ux re' i kitib'kaal i kok' imas wakax, eh mi nwuk'ej re' i kikik'eel i kok' imaas kaprax noq inakapaaj taq i hat? 14Re' i mayiij inwaaj i hin, re' chi naa taq kinaloq'em, eh re' chi naa taq a'nam aq'orom taq weh i hin i Dios nim wajaawriik. 15Kinaq'oreej taq awuuk' nik' ti' taq wilkaat, re' hin nee taq ti wesaj chupaam. Eh re' taq i hat nee taq i nayeew nuloq'il, inki Dios. 16Eh re' Dios je' wili i ruq'or keh i yiib' wach kina'ojb'al: ¿Chib'ih reet noq inaq'or taq i nuk'uhb'aal, eh inaq'or taq rib'iral i xuk'ul nuk'ux? 17Xa nah re' ma' ruk'ul ta taq ak'ux chi tinuq'il taq. Eh ma' nayeew ta wo' taq rajaawriik i nuq'oral. 18Re' chik inche taqe i ajileq' inak'ul awuuk' panotob'il. Eh je' wo' taqe inkich'uwa'risaj wach i kikaxaro. 19Re' taqe ma' holohik taj, re' taqe tz'aqaj wach q'orik, ra'j xti ma' nim k'ayeew ta noq i nelik taq cho ju' aawaaq' re'. 20Re' taq i hat inakoj taq kimahk taqe aahermano. Eh ma' holohik taa taq ti q'orik chikiij i jinaj taq atuut awajaaw kuuk'. 21Eh re' hin majaa' chih i nuq'or chi riij taqe re', inakapaaj naa taq i hat chi eliik wach nuna'ojb'al taq awuuk'. Yu'naak naa taq kaatnuq'ilim, naa taq nuq'orom aweh i k'ahchi' taq kaat re' re'. 22Chab'iraj taq i nuq'or wili, taq i hat i xinsahchik taq panak'ux, ruum nee-oq taq tinuyeew panti' k'axik. Eh mo'-oq awach taq chik neenko'linik aweh. 23Eh awach re' i nulooq'jiik i ruyeew chi jilow rumayiij, i ruyeew runimaal nuwach, eh i rub'an inwaaj, re' hin naa nuko'liniik reh, inki Dios.


text: 1Chayraykum mana iskayakuykuchu, imaraykuchus Diosmi munakuynimpi kay llank'ayta nuqaykuman kunariwanku. 2Kay ruwanataqa p'inqakuchkaykumampas ajinataqa manam pakamanta ruwayta munarqaykuchu; manallataqmi sallqa sunquwan jinataq Diospaq rimaynintapas llullakunawan yapaykuspa willachkaykuchu. Astawampas imachus chiqan kachkan chay sapallatam willakuchkayku, ajinamantam Diospaq ñawpaqimpi tukuypaq sunqunkuman jap'ichikuyku. 3Nuqaykupaq sumaq willaykuna willasqaykuchus pakaykusqajina kachkan chhikaqa, pikunachus chinkawachasqa kachkanku chaykunallapaqmi pakasqajina kakuchkanqa. 4Sumaq willaykunaqa Cristopaq athunkayninmantam willawanchis, kikimpachapitaq Cristoqa Diospaq athun kasqantam rikuchillawanchistaq. Chay willaytaq uj k'anchayjinam lliphipimun; chaywampas pikunachus mana iyawniyuq kanku chaykunaqa manam chay k'anchay rikuyta atichkankuchu, imaraykuchus Supaymi paykunaman mana rikunankupaq jark'an. 5Manam nuqayku kikinmanta willanakuchkaykuchu, manachayqa Jesucristo Tatanchis kasqanmantam willayku; nuqaykuqa Jesusman munakusqaykuraykum qankunapaq uj jaywaqniykichislla kayku. 6Imaraykuchus k'anchayta laqa ch'amaka ukhumanta lluqsimunampaq kamachichkarqan chay kikin Diosmi nuqaykupaq sunquykupi k'anchayta lluqsichimun, ajinamanta nuqaykuqa wajkunaman k'ancharinaykupaq, chaymantataq lliphipichkaq Diospaq athun kayninta Jesucristopaq uyampi qankunaman riqsichinaykupaq. 7Jayk'aqchus Diosqa chay sumaq willaykunata qurqawanchis chhikaqa, t'urumanta ruwasqa uj silp'a mankamanjinam imachus achkha chaniyuq kachkan chayta nuqanchisman quspa churaykurqan. Ajinamantam jayk'aqchus sumaq willaykunata willayku chhikaqa runakunam chay willaypaq atiynin Diosniqmanta jamusqanta yachanku, manataq nuqaykuniqmanta jamusqantaqa, imaraykuchus nuqanchisqa t'uru mankajina silp'allam kanchis. 8Chayrayku, ancha mana walt'aykuna kaqtimpas, manam mana allich'ayniyuq kachkanchischu; imaymana llakiykunayuqmi kayku, chaywampas manam chaymantajina iskayakuchkaykuchu. 9Qhatiykachasqam kayku, chaywampas manam mana tumpaqniyuq kachkaykuchu; urmachiwankum chaywampas manam t'unarquchkawankuchu. 10May puriyniykupipas, tukuyninkum Cristojina ñak'arisqaykuta yachanku, ajinamanta paypaq kawsayninqa nuqaykupi rikuchikunampaq. 11Imaraykuchus kawsachkaspaqa, nuqaykuqa Jesusrayku wañuyman puskatasqajinam kayku, ajinamanta paypaq kawsayninqa nuqaykupaq wañuq aychaykupi rikuchikunallampaqtaq. 12Ajinamantam wañuyqa nuqaykupi rikuchikun, qankunapitaq kawsaymi rikuchikullantaq. 13Qilqasqapiqa ajinatam nin: “Nuqaqa Diospim iyaw nirqani, chayraykum rimarqani” –nispa. Kikillantataqmi nuqaykuqa chay kikin iyawniywan ruwaspa iyaw nipuyku jinataq rimaykupasqa. 14Imaraykuchus wañupusaqku chhikaqa, Diosmi imaynatachus Jesusman wañusqamanta kawsarichimuchkarqan ajinata paywan kuska kawsayta qupuwanqaku, jinaspataq qankunawan kuskam paypaq qayllanman pusakupuwanqaku. 15Tukuy kaykunaqa qankunapaq allimpi kanaykichispaqmi ajinata ruwakurqan, ajinamanta achkhayuq Diospaq khuyapayakuyninta jap'iqaspaqa, achkhayuqllataqmi Diospaq athun kaynimpaq yuspärayta qunqaku. 16Chayrayku nuqaykuqa manam iskayakuchkaykuchu. Aychaykupi q'alata machuyapuchkayku chhikapas, sunquyku ukhupiqa sapa p'unchaymi wayna runaman kutipuchkayku. 17Kay pachapi ñak'arisqaykuqa usqhayllatam chinkawachapun, manataqmi chaykunaqa wiñaypaqchu kachkan. Chaywampas, chaykunaraykum Diosqa wiñaypaq athumpi kay kachkan chaywan junt'aykuchiwanqaku: mayqinchus ancha athun jinataq musphay athumpi kay kachkan chaymi. 18Imaraykuchus nuqaykuqa manam imakaqchus kay pacha kawsayniykupi rikunajina kachkan chaymanta llakikuchkaykuchu, manachayqa imachus mana rikukuchkan chay janaqpachapi wiñaypaq kawsaykaqmantam llakikuchkayku, imaraykuchus kaypachapi rikukuchkan chaykunaqa chinkawachapuqllam, chaywampas imachus mana rikukuchkan chaykunakaqqa wiñaypaqmi.


text: 1Chasna acpi Yaya Dios ñucanchima chara rimaunmi canguna paihuan samanauchun nisha. Chimandami paihuan samangahua rinataga maicanbas ama quishpisha nisha alita yuyarisha catina anchi. 2Ñáucanchihua huañuc apayayaguna Diospa shimita camachishcata uyashallata mana quirishcamandami chi shimi paigunata mana yanapara. Cunanga ñucanchihuas chi quishpina shimita camachishcata ña uyashcanchi. 3Ñáucanchiga randi paihua shimita quirisha Dioshuan huiñai samangahua ushanchi. Astahuan Dios chi mana quiriccunamanda nishcami: Ñáucata mana quiricpi paigunahuan piñarisha sirtutami nini ñucahuan samanata mana ushanaungachu nira. Ñáa Dios cai pachata ranata tucuchishcahuasha samashallata chara samanamanda rimaunmi. 4Diospa shimibi chi canzhis (7) punzhai samana nishcamanda casna nishcami: Diosca tucuita rashcahuasha canzhis punzhaibi samashcami. 5Chasnallata Diospa shimi nin: Paigunaga ñucahuan ali samangahua sirtu yaicunata mana ushangaunachu nishca. 6Chi Diospa quishpina shimita ñaupa uyashallata mana quirishcaraicu mana yaicushcaunachu. Chasna agllaita maicangunalla Diospagma yaicunata chara ushanaunmi. 7Chi ñaupa runaguna mana quirishcamanda Diosca chi samana punzhamanda cuti rimashca. Chi punzhaga ña cunan pactamushca. Uyaichi. Chi israelguna Dios cushca allpama yaicushcahuasha unaima pai rey amu Davidta yuyachicpi casna quillcara: Cunan punzha Dios rimashcata uyasha canguna yuyaita ama sinzhiyachichichu, randi alita uyaichi. 8Yuyarichi. Josuega israel runagunata Dios cungaraushca allpama yaicuchisha samachishca acpiga Dios shuc samana punzhamanda mana huasha rimanmachara. 9Chasna nishcamandami Diospa runaraicu shu samana nishcaga chara tiyanmi. 10Yaya Dios tucuita rashcahuasha samara. Chasnallatami maican runas Dioshuan samangahua yaicusha paiguna quiquin rashcagunamanda samanaungami. 11Chasna acpi Yaya Dioshuan samangahuaca ñucanchi paita alita quirisha mana saquisha causana anchi. Pihuas chi israel runaguna Diosta mana cadsushcacuinta catinachanchi. 12Diospa shimiga shu sinzhi rijuncuinta man. Ishcandi partima jiluyuc rijunhuan tucsicpi yapa ucuma pitin, mucugunais tullu ñuctugunais yaicun. Ñáa Diospa shimi chi rijunmanda yali sinzhi man. Ñáucanchi shungüibi yaicusha imatas ñucanchi munasha yuyariuctas Diospa shimiga ricuchin. 13Ima rashcatas shungu ucui yuyarishcatahuas Dios huinda ricunmi. Mana imatas pacaibacchan. Ñáucanchi tucui ima rashcagunatahuas paima rimana manchi. 14Ñáa Diospa churi Jesusca quiriccunahua pagri amucuinta ashami jahuapachama pactasha Yaya Diosma ñucanchimanda cuintaun. Chasna acpimi paita quirisha mana saquisha catina anchi. 15Supaiga ñucanchita pandachisha nishcashinami ñucanchihua pagri amu Jesustahuas pandachisha nisha tucuibi camara. Chasna agllaita Jesusca ima juchatahuas mana rarachu. Paita chasna camaitucushcamandami ñucanchi turmintarishcatas yachasha llaquiunmi. 16Pai chasna ashcamanda ñucanchita llaquic Yaya Diospa ñaupagma mana imatas manzhasha cushihuan caillayanata ushanchimi. Ñáucanchi turmintarisha tiyaushcaibi Yaya Diosca yanapangami ñucanchita yapa llaquishcamanda.


text: 1Samuelqa machuyaykapuspanmi churinkunata Israel runakuna chaninchaqta churarqan. 2Kurak churinpa sutinmi Joel karqan, sullk'akaqpataq Abías karqan, Beerseba llaqtapin paykunaqa servirqanku. 3Ichaqa manan taytanku hinañachu ruwarqanku, aswanpas qolqe sonqo kaspankun lluk'iykusqata chaskikuqku, chaninchaytapas waqllichiqku. 4Chaymi Israel kurak runakunaqa huñuykunakuspa Ramá llaqtaman Samuelwan parlaq rirqanku. 5Hinaspan nirqanku: –Qanqa machuñan kapushanki, churiykikunapas manañan qan hinañachu ruwanku, chayrayku reyta churapuwayku, wakin suyukuna hina reyniyoq kanaykupaq, nispa. 6“Reyta qowayku” nisqankun ichaqa Samuelmanqa mana allinchu rikch'akurqan, chaymi Señor Diosmanta payqa mañakurqan. 7Señor Diostaq Samuelta nirqan: –Uyarillay llaqtaq mañakusqasuykitaqa, manan qantachu pisichasunki, aswanpas ñoqatan pisichawanku, manaña paykunaq reynin kanayta munaspanku. 8Egipto suyumanta horqomusqaymantapachan wak dioskunata yupaychaspanku saqerparipuwanku, kaqllataqmi qantapas ñoqata hina pisichasunkiku. 9Uyarillay mañakusqankuta, ichaqa anyaykuspa sut'itapuni willay imakunatachus reyqa paykunata ruwanqa chayta, nispa. 10Hinan Samuelqa rey mañakuqkunaman Señor Diospa nisqanta willarqan: 11–Munasqaykichis reyqa kay hinatan ruwasunkichis: Churiykichiskunatan soldadopaq apanqa, wakintan maqanakuy carretaman churanqa, wakintataq caballopi maqanakuqman, wakintataq carretanpa ñawpaqen phawaqman. 12Akllakullanqataq wakinta waranqa soldado kamachiqpaq, wakintataq phisqa chunka kamachiqpaq. Hinallataq chakmaqpaq, wakinta ichhuqpaq, wakintataq maqanakuypaq arma ruwaqpaq, wakintañataq carretaq imankunapas ruwaqpaq churanqa. 13Chay hinallataq ususiykichiskunatapas churanqa wayk'uqpaq, t'anta ruwaqpaq, q'apaq hawina wakichiqpaq ima. 14Uvas chakraykichismantapas, olivos chakraykichismantapas aswan allinnin kaqtan qechusunkichis, chay chakratataqmi oficialninkunaman rakiykunqa. 15Chakraykichispa ruruntapas uvasniykichistapas chunkamanta huknintan qopunkichis, kamachikuqninkunaman oficialninkunamanwan pagananpaq. 16Kaqllataqmi runa uywasqaykichiskunawan, allichachaq uywaykichiswan, asnoykichiswanpas ruwananta llank'achikunqa. 17Uywaykichismantapas chunkamanta huknintan qopunkichis, qankunapas paypa kamachillantaqmi kapunkichis. 18Chay hinata akllakusqaykichis rey ruwaqtinmi, qankunaqa Diosmanta waqyakuyta qallarinkichis, manañataqmi payqa uyarisunkichischu, nispa. 19Llapa runakunataq ichaqa Samuelpa nisqanta mana uyariqpas tukurqankuchu, aswanmi nirqanku: –¡Reyniyoq kaytapunin munayku! nispa. 20Wakin suyukuna hinan ñoqaykupas reyniyoq kasaqku, paymi kamachiwanqaku, maqanakuqpas ñawpaqeykuta lloqsispan maqanakamunqa, nispa. 21Samueltaq llaqtaq nisqanta llapallanta Señor Diosman willarqan. 22Hinan Señor Diosqa nirqan: –Mañakusqankuman hina reyta churay, nispa. Chaymi Samuelqa Israel runakunata nirqan: –Ripuychis llaqtaykichista, nispa.


text: 1Püsuta chimparcur, Gerasa quinranman çhayaran. 2Bütipita Jesús yarpuriptin, supay pucllacushan runa pantyunpita llucshiramuran. 3Chay runaga runa pamparashan maçhaycunallaçhu tiyacuj. Cadinawan wataptinpis, raçhir ushyarij. 4Achca cuti maquin-çhaquinpita cadinawan wataptinsi, raçhirij. Pipis mana içhipujchu. 5Payga pagas-junajta, chaga quinranpa, runa pamparashan maçhaycunapa japaraycar puricuj. Quiquinpis rumicunawan tacacuj. Cuchucuj. 6Carushçhu ricärir waracaylla aywarcur, Jesúspa ñaupanman jungurpacuycuran. 7Llapan callpanwan japarir niran: Llapanta Camaj Tayta Diosninchipa Wawan Jesús, ¿imanirtaj ashipämanqui? Ama ñacaycachimaychu. 8Chaynuy ninanpäga mayna Jesús niran: Supay, cay runata caçhariy. 9Jesúsna tapuran: ¿Imataj jutiqui? Tapuptin, niran: Batallun jutï chay-chicaj cashpä. 10Nircur llapan supaycuna yaparir-yaparir Jesústa mañacuran: Cay quinranpita ama jarguycamaychu nir. 11Chaura chagapa janallançhu chay-chica cuchi pagupacurcaycaran. 12Chaymi supaycuna mañacuran: Tagay cuchicunata pucllacunäpaj aunimay ari nir. 13Chaymi mañacushanta Jesús auniran. Auniptin supaycuna runata caçhariycur, cuchicunatana pucllacuran. Cuchicunana jishyayar, chagapita yacuman jigapurcuran. Llapallan shugupacaypa wañuran. Cuchicunaga ishcay waranga-ima (2,000) caran. 14Cuchi michijcunana mancharish jishpicäriran. Aywaycur çhacracunaçhüpis, marcaçhüpis imallata ricashantapis willacuran. Chaymi runacuna imanuy cashantapis ricaj shamuran. 15Jesúsman çhayar, supaycuna pucllacushan runata allchacashtana tariran. Jamaraycaranna. Müdanashana caycaran. Chaynuyta ricaycur, juyupa manchariran. 16Ricajcunaga çhayamuj runacunata willaparan imanuy allchacashantapis, cuchicuna imaman çhayashantapis. 17Çhayamuj runacunana Jesústa mañacuran: Cay marcapita aywacuy, ari nir. 18Mañacuptinga, bütiman jigaran aywacunanpaj. Allchacaj runam ichanga Jesústa mañacuran: Tayta, pushacamay, ari nir. 19Chaypis Jesús niran: Mana camacanchu. Wasiquiman cuticuy, ari. Yawar-masiquicunata Tayta Diosninchi llaquipar allchacächishushayquipita llapanta willapay. 20Chaura Decápolis marcacuna quinranpana chay runa willacuräcur puriran: Jesús allchacächimasha nir. Willacuptin, llapan runa manchariran. 21Chaura bütiwan wac chimpaman Jesús çhayaptin, achcaj runa shuntacaran. Jesúspis yacu pallgallançhu caycaran. 22Niycaptillan, Jairo çhayaran. Payga shuntacäna wasiçhu mayur runa caran. Jesúspa ñaupanman jungurpacuycur, 23mañacuran: Tayta, wasïman aywashun. Warmi wamrä wañuycan. Yatayllapis maquiquiwan yataycunquiman wamrä allchacänanpaj. Chayllawan cawanga nir. 24Mañacuptin, Jesús aywaran. Achcaj runa aywaycaptin, Jesústa juyupa quiçhquipaycaran. 25Çhunca ishcaywan (12) watana yawar-apaywan jishyaj warmipis tallucash aywaycaran. 26Warmiga jampicujcunawan jampicur imancunatapis ushyapacashana caycaran. Pipis mana allchacächiranchu. Manchäga alläpana çhuracaycaran. 27Jesús munayniyuj cashanta mayar runacunapa çhaupinpa yaycurir jipallanpita tariparcur, Jesúspa müdananta yataycuran: 28Müdanallantapis yatar, allchacashämi nir. 29Yataycuptillan, yawar-apaynin änir çhawacäcuran. Janan ancashyacäcushantapis quiquin mayaran. 30Munayninwan pitapis allchacächishanta Jesúspis mayariran. Chaymi ticrarcur, tapuran: ¿Pitaj yataycamasha? nir. 31Chaura purïshijnincuna niran: Achcaj runa quiçhquipaycäshuptiquiga, ¿imanirtaj tapumanqui: ¿Pitaj yataycamasha? nir? 32Pipis yatashanta musyananpaj Jesús jinalla ricapaycaran. 33Warmina manchariywan sicsicyaycar, Jesúspa ñaupanman jungurpacuycuran. Imanir yatashantapis llapanta willaycuran. 34Jesúsna niran: Wawallau wawa, yupachicamashayquipita allchacashcanqui. Mana yarpaçhacullarna wasiquiman cuticuy. Mana jishyanquinapishchu nir. 35Jesús rimayta mana ushyaptillan, Jairupa wasinpita caçhacuna çhayamuran. Jairuta niran: Tayta, wamrayqui wañucäcushana. ¿Imapänataj tayta Jesústa pushanquipis? 36Mana wiyaj-tucullar, Jesús niran: Tayta Jairo, ama llaquicuychu. Nuwaman yupachicamanquiman. 37Chaura waquin runacunata jaguiycur, Pedruta, Santiagutawan wauguin Juanta pusharan. 38Jairupa wasinman çhayarna, atarcaycajcunata tariran. 39Chaymi yaycurir, Jesús niran: ¿Imanirtaj atarcaycanqui? Wamra mana wañushachu. Manchäga puñucashalla caycan. 40Chaynuy niptin, täpajcuna Jesústa asiparan. Jesúsmi ichanga atarcaycajcunata jawaman jarguran. Aya chutarashanman pushashan purïshijnincunatapis, Jairutapis, warmintinta yaycuchiran. 41Ruriman yaycurir maquinpita charircurna, wañush wamra jipashta niran: Talitá cum. Rimayninçhüga: Talitá cum ninantam: Ricchayna wamra nin. 42Chaynuy niptin, juclla jataricurcuran. Puripacuranna. Chay wamra jipashga çhunca ishcaywan (12) watatana aywaycaran. Chayta ricar, runacuna juyupa manchariran. 43Jesúsna runacunata piñacuran: Cawarishanta pitapis ama willapanquichu. Wamrayquitapis jaray nir.


text: 1Yachayniyoj warmeqa familianta pataman oqharin; wampu warmirí makisnillanwantaj paykunata pierdechin. 2Cheqanta kawsajqa Tata Diosta manchachikun, mana allinta kawsajrí Tata Diosta pisipaj qhawan. 3Wampoqa parlasqanwan seq'ochikuyllata tarikun; yachayniyojpa parlasqanrí chaymanta payta waqaychan. 4Bueyes mana kajtenqa, pirwapi trigo mana kanchu; bueyespa kallpanwanrí cosechaqa ashkha. 5Cheqa testigoqa mana llullakunchu; llulla testigorí llullallata parlan. 6Alqochakoj runaqa yachayta mask'an, manataj tarinchu; yachayniyoj runarí imatapis yachaqakullan. 7Wampu runamanta t'aqakuy, imaraykuchus paypa siminmantaqa mana ima yachaytapis jap'iwajchu. 8Yachayniyoj runaqa yachayninnejta reparan imaynatachus kawsananta; wampu runarí wampu kaynillanwantaj ch'awkiyachikun. 9Wampusqa juchamanta asikunku, cheqan runaspa ukhunkupirí allin sonqo tiyan. 10Runaqa sonqompa llakiykunanta rejsin, manataj mana rejsisqanmanqa kusiyninta sut'inchanchu. 11Sajra runaspa wasinkoqa urmachisqa kanqa, cheqan runaspa ch'ujllankurí sayallanqapuni. 12Runapajqa uj ñan tiyan, mayqentachus yuyan allin kasqanta, chay ñampa tukukuynimpirí wañuylla tiyan. 13Runaqa asishaspapis, sonqonta nanachikuyta atin; kusikuypis llakiyman tukuyta atin. 14Cheqan ñanmanta t'aqakoj runaqa imaynatachus purisqanwan amichikun; allin runarí ruwasqasninwan kusikonqa. 15Uj wampu runaqa pejpa nisqantapis jap'ikullan; yuyayniyoj runarí allintaraj qhawakun maynintachus rinanta. 16Yachayniyojqa sajra kajta manchachikun, chaymantataj t'aqakun; wampurí may kasqanta yuyakuspa, ni imamanta dakunchu. 17Usqhayllata phiñarparikojqa ima sonseratapis ruwarparillan, sajra runataj chejnisqa kanqa. 18Mana yuyayniyojkunaj herenciankoqa wampu kaymin; yuyayniyojkunarí yachaywan pilluchasqa kanqanku. 19Sajra runasqa allin runasman k'umuykonqanku; Diosta mana kasoj runaspis cheqan runaj wasin punkupi k'umuykullanqankutaj. 20Wajcha runataqa kawsaqesnimpis chejninku, qhapaj runatarí tukuy munakunku. 21Pichus runa masinta pisipaj qhawajqa juchallikun; wajchasta khuyajrí kusikuyniyojmin. 22Sajra ruwayta wakichejqa pantan, allin kajta ruwajkunatajrí cheqan kajta, khuyakuytataj tarenqanku. 23Tukuy sonqo trabajasqamantaqa ashkhata ganakunchej; parlallanchej imatapis chayrí, wajchayaylla jamun. 24Yachayniyoj runaj qhapaj kaynenqa paypaj pillu jina; wampu runaj wampuykachasqanrí qhasi manakajlla. 25Mana llullakoj testigoqa wajkunaj kawsaynintapis libran; llulla testigorí manakajta parlan. 26Tata Diosta manchachikojpajqa mana iskayrayay kanchu. Wawasnimpis chaypi sumaj waqaychasqa kanqanku. 27Tata Diosta manchachikoyqa kawsaypa juturin, wañuypa tojllanmantataj runata orqhon. 28Reypa jatun kaynenqa ashkha runasniyoj kasqampi yachakun; pisi runasniyojlla kajrí mana imapaj valenchu. 29Pichus mana usqhayta phiñarparikojqa jatun yuyayniyoj. Pichus usqhayta phiñarparikojrí tukuyman rikuchin wampu kasqanta. 30K'acha sonqo kayqa runaj cuerpompaj kawsayta apamun; envidiakuytajrí tullu phunuyta apamun. 31Wajcha runata ñak'arichejqa ruwajnin Diosta pisipaj qhawan. Wajcha runata khuyajrí ruwajnin Diosta jatunchan. 32Juchasapaqa sajra ruwasqallampitaj urman; allin runarí wañuspapis suyakuyniyojraj. 33Allin yuyayniyojpa sonqompi yachayqa kashan; wampu runaspa chawpinkupirí, chayqa mana yachakullampischu. 34Cheqan kawsayqa uj nacionta pataman oqharin; juchapi kawsayrí chay nacionta p'enqaypi qhawachin. 35Sumaj yuyayniyoj kamacheqa reyninwan munachikun; mana allin kaj kamachirí phiñapayachikuyllata tarin.


text: 1Kaytaqa yachanaykin: tukukuy qaylla p'unchaykunataqa sasa tiempokunan chayamunqa. 2Runakunan kanqa paykuna kikinkuta munakuqkuna, qolqe sonqokuna, alabakuqkuna, hatunchakuqkuna, runamasinkuta k'amiqkuna, tayta-mamankuta mana kasuqkuna, mana reqsikuqkuna, Diosta mana manchakuqkuna, 3mana munakuyniyoqkuna, mana khuyapayakuqkuna, yanqa qasi tumpakuqkuna, aychankuq munaynillanta ruwaqkuna, millay yana alma runakuna, tukuy allinkaqta cheqnikuqkuna, 4amigonkunata hap'iykachiqkuna, waq'a hina ruwaqkuna, pay-payman tukuqkuna ima. Chay runakunaqa Dios munakunankutaqa aycha kusichiyllapin puriyta munanqaku, 5Dios sonqo runamanmi rikch'akunqakupas, kawsayninkuwantaqmi ichaqa Dios sonqo-kaytapas “manan valenchu” ninqaku. Qanqa chay hina runakunamanta t'aqakuy. 6Chay hina runakunaqa wasi-wasita haykuspan pisi yuyayniyoq sinchi huchasapa warmikunaq sonqonta suwanku. Chay warmikunan imaymana niraq munapakuypa apaykachasqan purinku. 7Paykunaqa imatapas yachashallankupunin, ichaqa manan hayk'aqpas cheqaq-kaytaqa entiendenkuchu. 8Imaynan Janeswan Jambreswanpas Moisespa contranpi sayarirqanku, ahinallataqmi chay qharikunapas cheqaq-kaypa contranpi sayarinku. Paykunan waqllisqa yuyayniyoq kaspa Diospa wikch'usqan mana iñiyniyoq runakuna kanku. 9Paykunaqa manan astawanpas allinyanqakuchu, llapa runan reparanqa mana yuyayniyoq kasqankuta, imaynan Moisés contra sayariq runakunatapas repararqanku hinata. 10Qanmi ichaqa allinta entienderqanki yachachikuyniykunata, imaynatachus purisqayta, imachus yuyaykusqayta, iñiyniyoq kasqayta, pacienciayoq kasqayta, munakuq kasqayta, muchukuq kasqayta, 11qatiykachasqa kasqayta, ñak'arisqaykunata ima. Qanqa allintan yachanki Antioquía llaqtapi, Iconio llaqtapi, Listra llaqtapipas tukuy imaymana sucedewasqanta, qatiykachaykunata muchusqaytapas, ichaqa Señormi tukuy chaykunamanta qespichiwarqan. 12Jesucristowan hukllachasqa kaspa Diospaq hinapuni kawsayta llapa munaqkunaqa qatiykachasqapunin kanqaku. 13Ichaqa millay runakunapas q'otuq runakunapas aswan-aswanraqmi mana chanin-kayman chayanqaku, q'otuspanku q'otuchikuspanku ima. 14Qan ichaqa, imatachus yachaqasqaykipi allinta iñisqaykipipas qaqata sayay. Qanqa yachankin pikunachus chaykunata yachachisqasuykita. 15Wawa kasqaykimantapachan Diospa Simin Qelqakunataqa yacharqanki, chaykunaqa yachaytan qosunki, Jesucristopi iñispa qespikunaykipaq. 16Diospa Simin Qelqakunaqa llapallanmi Diospa yuyaychasqan, chayraykun allinpuni yachachinapaq, anyanapaq, wanachinapaq, chanin kawsayta yachachinapaq. 17Ahinapin Dios sonqo runaqa allin yachachisqa kanqa, tukuy allin kaqkunata ruwananpaqpas allin-allin wakichisqa.


text: 1Rubén aylluwan Gad aylluwanmi ancha askha uywayoq karqanku, chaymi Jazer llaqta hallp'ata Galaad hap'iyta qhawarispa repararqanku uywa michinapaq kusa kasqanta. 2Hinaspan rirqanku Moisesman, sacerdote Eleazarman, wakin ayllu umallikunamanwan, nirqankutaq: 3–Qhawariychis, kaypin kashan Atarot, Dibón, Jazer, Nimra, Hesbón, Eleale, Seba, Nebo, Beón llaqtakuna. 4Señor Diosmi kay hap'iypi tiyaqkunata atipaspa tiyachiwarqanchis. Chay hallp'akunan uywapaq kusa pastoyoq, ñoqayku kamachiykikunaqtaq uywayku askha. 5Sumaqta qhawariwankiku chayqa, kay hap'iy hallp'akunata qowayku, hinaspa amaña Jordán mayuta chimpachiwaykuchu, nispa. 6Hinan Moisesqa kutichirqan: –Chhaynaqa, ¿kaypichu qankuna qhepakuyta munankichis, llaqtamasi wawqeykichiskuna maqanakuyman rishaqtinku? 7¿Imanaqtintaq Israel runakunata pisi kallpayachiyta munankichis, Señor Diospa qosqan suyuman mana haykunankupaq? 8Chay kikillantan taytaykichispas ruwarqan, Cades-barneamanta suyu qhamiyaqta kacharqani chaypacha. 9Escol wayq'okama rispankun chay suyuta qhamiyarqanku, chaymantataq Israel runakunata pisi kallpayachirqan Señor Diospa qosqan hallp'aman haykunanku kashaqtin. 10Chaymi Señor Diosqa chay p'unchay phiñarikuspa jurarqan: 11–Egipto suyumanta lloqsimuq runakunaqa llapanmi iskay chunka watayoqmanta wichayman mana haykunqakuchu Abrahamman, Isaacman, Jacobmanwan qonaypaq prometesqay suyuman, mana tukuy sonqochu kasuwasqankurayku. 12Aswanpas Cenezpa miraynin Jefoneq churin Calebwan Nunpa churin Josuellawanmi haykunqaku tukuy sonqo kasuwasqankurayku, nispa. 13Señor Diosqa Israel runakuna contra k'arakta phiñakuspanmi tawa chunka wata ch'inneqpi tumaqayachirqan, pay contra mana chanin ruwaq runakuna llapallan wañupunankukama. 14Chhaynaqa, taytaykichis hinallataqmi millay huchasapa runakuna kankichis. ¡Señor Diospa k'arak phiñakuyninta Israel contra wakmanta q'oñirichinkichis! 15Señor Diosmanta t'aqarikunkichis chayqa, aswan unaymi payqa Israel runakunata ch'inneqpi qhepachinqa, qankunataq kay llaqta wañuchisqa kaqtin huchachasqa kankichis, nispa. 16Paykunataq ichaqa Moisesman qayllaykuspa nirqanku: –Ñoqaykuqa uywaykupaq kanchakunata wawaykupaqpas warmiykupaqpas llaqtakunata sayarichiyllatan munashayku. 17Chaymantaqa ñoqayku kikiykun usqhaylla awqa-tinkuypaq wakichikusaqku, hinaspa wakin Israel runakunaq ñawpaqenta risaqku chay suyuta hap'ikapunankukama. Chaykamataq familiaykuqa allin hark'achisqa llaqtakunapi qhepashanqaku, kay hap'iypi tiyaqkunaq phawaykunanmanta waqaychasqa. 18Ñoqaykuqa wakin Israel runakuna chay suyu hallp'ata sapanka hap'ikapuqtinkuñan kutimpusaqku. 19Hinallataq Jordán mayu inti lloqsimuy kay ladopi hallp'ayku kaqtinqa, Jordán mayu inti haykuy ladopi manaña paykunawan hallp'ata chaskisaqkuchu, nispa. 20Hinan Moisesqa paykunaman kutichirqan: –Chhaynaqa, allinmi, rimarisqaykichista hunt'aychis, Señor Diospa ñawpaqenpi wakichikuychis awqa-tinkuypaq. 21Hinaspa llapaykichis Señor Diospa kamachisqan Jordán mayuta chimpaspaykichis chaypi qhepakuychis llapan awqakunata Señor Dios qarqonankama. 22Llapa suyuntinta hap'ikapuqtinkuñan kutimpunkichis, ahinapin Señor Diospaq ruwanaykichistapas Israel llaqtapaq ruwanaykichistapas hunt'apunkichis. Chaymi Señor Diosqa kay hallp'ata hallp'aykichista hina qhawarinqa. 23Manachus nisqaykichista hina ruwankichis chayqa, cheqaqtapunin Señor Dios contra huchallikunkichis, chay huchaykichismantaqa muchuchisqapunin kankichis. 24Chhaynaqa, sayarichiychisyá familiaykichispaq llaqtakunata uywaykichispaqpas kanchakunata ruwamuychis, rimarisqaykichistan ichaqa hunt'ankichispuni, nispa. 25Hinan Gad ayllu runakuna Rubén ayllu runakunapiwan kutichirqanku: –Ñoqayku kamachiykikunaqa kamachiwasqaykikutan ruwasaqku. 26Kay Galaad hap'iy llaqtakunapin warmiyku, wawayku, hayk'an kaq uywaykupiwan qhepakunqaku. 27Ñoqaykutaq maqanakuypaq wakichikusaqku, hinaspa Señor Diospa kamachisqan awqa-tinkuyman risaqku kamachiwasqaykikuman hina, nispa. 28Chaymantataq Moisesqa sacerdote Eleazarta, Josueta, Israel ayllu umallikunatawan kamachirqan: 29–Gad ayllu Rubén ayllu qharikuna awqa-tinkuypaq wakichisqa Señor Diospa kamachisqanman hina qankunapiwan Jordán mayuta chimpaqtinkun chay suyuta hap'ikapuspaykichisña paykunaman qonkichis Galaad suyuta hallp'anku kananpaq. 30Ichaqa awqa-tinkuypi mana yanapakuyta munaspa Jordanta mana chimpanqakuchu chayqa, Canaán suyupi qankunawan kuskan hallp'ata chaskinqaku, nispa. 31Gad ayllu Rubén ayllu runakunataq kutichirqanku: –Ñoqayku kamachiykikunaqa ruwasaqkupunin Señor Diospa kamachiwasqankuta. 32Ñoqaykuqa awqa-tinkuypaq wakichisqan Canaán suyuta risaqku Señor Diosta kasukuspayku, ichaqa Jordanpa kay ladonpin hap'ikapunayku hallp'aqa kanqa, nispa. 33Ahinatan Moisesqa qorqan Gad aylluman, Rubén aylluman, Manasés kuskan ayllumanwan Amor runakunaq reynin Sehonpa suyunta, rey Ogpa Basán suyuntawan llapa llaqtankunantinta camponkunantinta. 34Gad ayllu runakunan wakmanta sayarichirqanku Dibonta, Atarot-ta, Aroerta, 35Atarot-sofanta, Jazerta, Jogbehata, 36Bet-nimrata, Bet-arantawan, hinaspa chay llaqtakunata allinta perqarqanku, hinallataq uywa kanchakunatapas sayarichirqanku. 37Rubén ayllu runakunataq wakmanta sayarichirqanku Hesbonta, Elealeta, Quiriataimta, 38Sibmata, Nebota, Baal-meontawan. Nebota Baal-meontawanqa wak sutiwanmi churarqanku, hinallataq wakin llaqtakunatapas. 39Manasespa churin Maquirpa miraynin runakunan Galaad hap'iyta rirqanku, munaychakuspataq chaypi tiyaq Amor runakunata lliwta qarqorqanku. 40Hinan Moisesqa Maquirpa miraynin runakunaman Galaad hap'iyta qopurqan, paykunataq chaypi tiyapurqanku. 41Manasespa miraynin Jairtaq kap'ikapurqan Amor runakunaq llaqtachankunata, hinaspa suticharqan: Jairpa llaqtachankuna, nispa. 42Nobataq hap'ikapurqan Kenat llaqtata llapan llaqtachakunatawan, hinaspa paypa sutinwan suticharqan: Noba, nispa.


text: 1Ñáa punzhayaushcai pagri amuguna, israel rucu mandaccunandi, Diospa shimita yachachiccunandi, israel taripaccunandi Jesusta imasna ranata cuintanacunaura. Chihuasha Jesusta huatasha chi llactata mandac romano apu Pilatohuagma apanaura. 2Apasha pactanaupi apu Pilato Jesusta tapura, Can israelgunata mandac amuchangui nisha. Tapucpi rimara, Indá, can rimashcacuinta mani. 3Pagri amuguna ashcata caudsayachicpi apu Pilato cutillata Jesusta tapura, Manachu imatahuas paigunatas rimangui. Uyai, ashcagunatami canda caudsayachiunguna nira. 5Jesus randi shuc shimillatahuas mana rimarachu. Chasna mana rimacpi apu Pilato manzharira. 6Chi jista punzhagunaibi mandac amu Pilato shuc carcelbi tapariauc runata cacharic ara israelguna munashca runata. 7Chi uras shuc Barabas nishca runa tapashca ara. Paiga shuc runagunahuan gubirnuta piñasha tulashun nisha raushcai shuc runatas huanchishcamanda tapaitucura paihuan puriccunandi. 8Chi jista punzhai israel runaguna apu Pilatohuagma rinaura paihua tunu ranata rasha shuc runata cacharichun nisha rimangahua. 9Ñáa Pilato yacharami chi pagri amuguna Jesusta piñashcamanda paihuagma pushamushcata. Chasna acpi pactamunaupi Pilato paigunataga tapura, Canguna israelgunata mandac amutaga ñuca cacharichun nishachu munanguichichu. 11Randi pagri amugunaga runagunata rimanaura Barabasta cachari nisha caparichi. 12Chasna caparinaupi Pilato cuti paigunata tapura, Imatata rasha israelgunahua rey amu canguna nishcataga. 13Tapucpi caparinaura, Paita cruspi quilabasha huanchi. 14Chasna caparinaupi tapura, Ima mana alitata rara. Paiguna astahuanbas sinzhita caparinaura, Paita cruspi huanchi. 15Chasna caparinaupi Pilato chi israelgunata cushiyachinata munasha Barabasta cacharira. Astahuanbas Jesusta randiga ashcata libachishcahuasha sundalugunama cura paita cruspi huanchigrichi nisha. 16Sundaluguna Jesusta japisha mandacpa huasi ucuma apanaura. 17Tucui sundaluguna tandarisha apu churarina llachapata Jesusta churachinaura. Casha huascatas ahuasha paihua umaibi churachinaura. 18Huasha shu aputa cushiyachishcacuinta camisha rimanaura, Israelgunahua amumi cunanga jatun mandac tucungui nisha. 19Paihua ñaupacpi cungurisha aputa balichishcacuinta ranaura. Chasna pugllasha camisha paihua umai caspihuan huactaunaura, paihua aichaibihuas tiucanaura. 20Asishcahuasha llatanachisha paihua quiquin llachapata churachinaura. Chihuasha paita cruspi huanchingahua apanaura. 21Paita apanaupi shuc Cirene llactamanda Simon nishca runata tupanaura. Chi runaga Alejandrohua, Rufohua yaya mara. Pai chagramanda shamucta Jesuspa crusta marcachinaura. 22Ñáa Gólgota nishca urcuma Jesusta apanaura huanchingahua. Runa shimibi Gólgota nisha Umatullu urcu ninmi. 23Chi sundaluguna vinota mirra nishca rimidiuhuan chapushcata Jesusta upi nisha ricuchinaura. Ricuchigllaita Jesus mana upirachu. 24Chasna Jesusta cruspi huanchinaura. Chi sundalugunaga Jesuspa llachapata japisha maicanshi surtita charisha japinga nisha camanaura. 25Ñáa paita cruspi huanchishca urasca tutamanda ara, las nueve tupu. 26Crus jahuai shuc quillcashcata churanaura imamanda huanchitucun nisha. Casna paihua crus jahuai ISRAELGUNAHUA AMUMI nisha quillcashca ara. 27Paihuan pariu ishcai (2) shuhuaccunatas quilabashca anaura, shuca paihua ali maqui partima, shuca paihua lluqui maqui partima. 28Chasna ranaupi Diospa shimibi ñaupa quillcashcacuinta tucura: Paita juchayuccuintata ranaura nisha. 29Ñáa chi ñambita pasaucunahuas Jesusta mana balichisha camisha asinaura. Umata cuyuchisha caparinaura, Can Diosta alabana huasita tulasha quimsa (3) punzhaibi shayachishami nisha rimarangui nisha. 30Cunanga can quiquin quishpiri uraicui nisha asisha caparinaura. 31Pagri amuguna chi Diospa shimita yachachiccunandi Jesusta asisha paigunapura rimanaura, Shuccunata quishpichira astahuanbas paillata quishpirinata mana ushanzhu. 32Chasna asisha rimanacunaura, Pai Cristo ashaga, israelguna amu ashaga cunanllata crusmanda uraicuchun, chita ricusha quirinchimami. Jesushuan pariu cruspi quilabashca runagunahuas paita asinaura. 33Ñáa chaupi punzhamanda las trescama tucui partibi ansayara. 34Las tres tupui Jesus sinzhita caparira,|i Eloi, Eloi, lema sabactani|d. Runa shimibi chita nin, Ñáuca Dioslla, ñuca Dioslla, imangahuata ñucata jichuhuangui. 35Chita uyasha shuc chibi tiyaucuna rimanaura, Dios rimashcata pasachic ñaupa causac Eliastami cayaun. 36Shuc runa callpasha risha pututa jayac vinoibi chupachisha caspi pundai huatasha Jesusta upichiunimi nisha rimara, Cunan ricushun Elias shamusha uraicuchichun chimanda. 37Jesusca sinzhita caparisha huañura. 38Chi ratullaita Diosta alabana huasi ucuibi huarcuriac llachapa chaupi chaupibi sháca jahuamanda allpama pasacta liquirira. 39Chi crus ñaupacpi shayauc sundalugunata mandacca Jesus huañushcata ricusha, Sirtupachami cai runa Diospa churi ashca nisha rimara. 40Shuc huarmiguna carumanda tucuita ricuunaura. Shucca Maria Magdalena ara, quipa Jacobohua Josehua mama Mariahuas aura, shucca Salome ara. 41Paiguna Jesusta Galileamanda catisha cuirac anaura. Chi huarmigunahuan shuccunahuas tiyanaura Jesushuan pariu Jerusalenma shamuucunas. 42Cayandi samana punzha ashcamanda ña chishiyaupi shuc runa mana manzhasha amu Pilatohuagma risha Jesuspa aichata cuhuai ñuca apasha pambangahua nisha tapugrira. Chi runa Arimatea llactamanda Jose nishca ara, israel amuguna muntunmanda mara. Paihuas Diospa ali mandanata ricuchinaga caillayamuunmi nisha chapauc ara. 44Apu Pilato Jesus ña huañushcata uyasha manzharira. Chita mana quirisha chi sundalugunata mandacta cayasha tapura, Jesusca huañushcachu. Pai indá nisha cutipacpi apu Pilato Joseta, Paihua aichata apailla nira. 46Jose chimanda llucshisha ruyac llachapata randira. Huasha, Jesuspa aichata crusmanda uraicuchisha chi llachapahuan pillusha pambana juctui churanaura. Chi juctuga urcu sapibi allashca ara. Chihuasha juctu punguta jatun rumihuan tapanaura. 47Chasna racpi Maria Magdalena Josehua mama Mariahuan maibi paiguna churaushcata ricunaura.


text: 1Imamandata cangunapurallata piñana yuyais macanacuna yuyais llucshinaun. Caimandami: canguna shungu ucui amu munaita yapa yuyarishami piñanacusha macanacunguichi. 2Imagunatas munasha japinata mana ushashaga huanchisha ninguichi japingahua. Shuc runa charishcata yapa munasha imasnata japisha nisha piñarisha macanacunguichi. Imamandata canguna munashcata mana charinguichi. Diosta mana mañasha tapushcamandami. 3Diosta mañasha tapushallata mana ali shunguhuan tapunguichi. Canguna aicha munashcamandallata yuyarisha tapushcata Dios mana cunzhu. 4Canguna shuc ashiyac runashina ishcai (2) yuyaiyuc anguichi. Diospa runa mani nishallata mundu yuyaihuan purisha ninguichi. Chasna nisha shucpa huarmihuan purishcacuinta tucushcanguichi. Manachu yachanguichi, mundu yuyaihuan purinata munac runaga Diosta piñac runa man. 5Yaya Dios ñucanchi shungu ucuibimi paihua Samaitaga churashca. Paihua Samaiga ñucanchita yapa munan Diosllahuan purinauchun nisha. Diospa shimi chasna nishcaga yangami nisha yuyaringuichichu. 6Pai llaquishcamanda ñucanchita ashcata yanapan. Chimandami paihua shimi nin: Maican ñuca yali balic mani nic runata Dios piñanmi, randi Diospacpi mana balicchani nic mansu runata Dios yanapanmi nin. 7Chasna yachasha camba munaita Diosma cuichi. Supaita mana uyasha paihuacpi mana manzhasha shayarichi, chasna racpi pai cangunamanda miticusha anchuringami. 8Yaya Diospagma caillayaichi. Paihuagma caillayacpi pai cangunahuagma caillayangami. Juchayuccuna, canguna maquita maillashcacuinta jucha rashcagunata illacta saquichi. Dios munashcata ranatas juchata ranatas, ishcandita (2) ranataga mana ushanguichichu. Imatas mana alita yuyarinataga saquisha canguna shunguta alichichi. 9Can juchata rashcamanda llaquirisha huacaichi. Jiridsa asishcagunata, yanga causashcatas saquisha llaquirisha huacaichi. 10Yaya Dioshuan cuintasha mana balicchani nisha rimaichi. Chasna camba shungu ucui yuyaricpi Dios canda sirtu rimangami balic mangui nisha. 11Jiridsata ama rimanacuichichu huauquiguna. Can shuc quiric huauquimanda jiridsata rimashaga, pai juchata rashcamandas mana alita rimashaga, Dios mandashca shimi llaquinacuichi nishcata mana pactanguichichu, chiga mana balicchan nisha. Mana pactachishaga chi mandashcata mana uyanachu nisha rimanguichi, yanga man ninguichi. Chi mana pactachic runaga shuc taripac amucuinta tucun Dios mandashcagunata mana uyangahua yali ali mani nisha. 12Diosmi cushca chi mandashcagunata. Chi mandashcagunata alita mana alita pactachictaga yachasha pailla taripac man. Taripasha ucupachama cachanatas ushan, chasnallata pailla quishpichinatas ushan. Chasna acpi canga imaraicuta shucpa juchata yuyaringui caudsayachingahua. 13Cunan yuyarichi. Cangunapura cuintanacusha ninguichimachari cunan punzha asha caya punzha asha llactama rinchimi, shuc huatata chibi tarabasha ashca cullquita ganangaraunchi nisha rimanguichima. 14Caya ima tucunatas mana yachaibacchu. Can huañuna punzhata yachanguichu. Mana. Tutamanda ricuric puyu mana unaita tiyasha chingaringa. Ñáucanchi causai chasnallatami, mana unaita duran. 15Chasna acpi casna rimanami, Yaya Dios munacpiga caitas chitas rangaraunchi nisha rimanami. 16Canguna randi shuc tunuta yuyarishcanguichi. Ñáucanchi quiquin munaita rasha ali tucunchi nisha rimaunguichi. Chasna alabarisha rimanaga mana alichu. 17Maican runa alita ranata yachashallata mana rashaga juchatami ran.


text: 1Ñáuca cangunahuan tiyashca uras Diospa Samaita uyauc runagunata rimashcacuinta mana usharanichu cangunahuan chasna rimangahua huauquiguna. Astahuanbas canguna aicha munashcata raucuna ashcaraicu Cristota mana sinzhi quiriccunatacuinta cangunata rimarani. 2Ñáa llullu huahuagunaga sinzhi micunata mana micuc asha chuchullahuan causaungunami. Chicuintallata canguna sinzhi yachachishca shimita chara mana uyac acpi ansa yachachinata cuintarani. Cunangama canguna chara sinzhi yachachishcata uyanata mana ushanguichichu. 3Chara aicha munashcata raucuna anguichi. Pariu mana alita yuyarisha mana alita rimasha chican chican tucushcanguichi. Chimanda yachanchi aicha munashcata raucuna anguichi, Diosta mana quiric runacuinta puriunguichi. 4Maicanguna ñucanchi Pablo runa manchi ninguichi, shuccuna ñucanchi Apolospa runa manchi ninguichi. Canguna chasna rimasha manachu camba aicha munashcata raunguichi. 5Yuyarichi. Pitan Pablo. Pitan Apolos. Ñáucanchiga Diosta sirbic runalla manchi. Pai caran runa tarabanata cushcacuinta chillata raranchi. Chasna acpi ñucanchi Diospa shimita camachiupi manachu Cristota quiriranguichi. 6Ñáucaga Diospa shimita camachisha muyuta tarpuccuinta arani. Apolosca chi tarpushcagunata cuiraccuinta asha cangunata mas yachachishca. Randi Diosca chi muyuta huiñachisha mirachishca. 7Tarpuc runa, muyuta cuirauc runahuas manachu yanga an. Dioslla huiñachic ashcamanda tucuita rauc man. Paillata yuyarichi. 8Tarpuc runas muyuta cuirauc runas pariu aunguna. Chasna agllaita caran amu rashca tuputa Dios pagashcacuinta cungami. Paiguna ali tarabashca acpi Dios alita pagangami. 9Ñáucanchihuas Apolospas Diospacta rasha paihuan pariu tarabaccuna anchi. Ñáa canguna shungüibi Dios tarabacpi paihua chagracuinta anguichi. Chasnallata huasicuinta anguichi. Diosca paihua munaita cangunahuacpi rasha huasita shayachishcacuinta ran. 10Jesucristota quirinamanda cangunata camachingahua callarirani canguna ali huasicuinta tucuchun nisha. Dios ñucata llaquisha ali yuyaita cuhuashcaraicu huasita punda shayachic runacuinta mani, huasha shuccuna Diospa shimita mas yachachisha chi huasita mas jahuamacuinta shayachisha riunguna. Caran yachachic runa alita yuyarisha yachachinauchun. 11Ñáa pundaga Jesucristomi, pai punda sinzhi istandicuinta acpi shuc illanmi. Mana pihuas shuc punda istandita churanata ushanzhu. 12Huasha chi huasita shayachic runagunaga caran shuc ali sinzhigunahuan baliccunahuan shayachinata ushanaun, curihuan cullquihuan rumihuancuinta. Maicanguna mana alita shayachinaun mana unaita durana ruyahuan, chindahuan, yanga pangahuancuinta shayachinaun. Chicuinta Diosmanda yachachinata camachisha maicanguna ali yachachinaun, maicanguna mana ali yachachinata yachachinaun. 13Randi puchucai punzha pactacpi caran amu rashcaguna ricuringami. Chi punzha Diospagmanda nina tucui rashcagunata rupachisha camangami ima tunu acta ricuchingahua. 14Maican runa mana rupaibag huasita shayachishcacuinta rasha chi alita rashcagunamanda alita pagaitucungami. 15Chi mana alita shayachic runaga ninamanda quishpingami randi pai rashcagunaga rupashca tucusha mana imahuas puchungachu. 16Yuyarichi. Manachu yachanguichi Diospa Samai cangunahuacpi causaun. Chasna causashcaraicu Yaya Diospa huasi manguichi. 17Maican runa Diospa huasita huaglichicpi Dios chi runata huaglichingami. Chasna rangami paihua huasi yapa ali sumac ashcaraicu. Ñáa cangunaga Yaya Diospa quiquin causana huasi manguichi. 18Cangunallata ama umasha pandaringuichichu. Canguna cai mundu yachachinata yapa yachashcaraicu yapa yuyaiyuc manchi nisha yuyarisha pandaringuichi. Astahuanbas cai mundumanda yachaita saquichi Diospagmanda ali yuyaita yachangahua. 19Diosca nin cai mundumanda yuyai paihuacpi yanga man. Paihua shimibi quillcashcami casna nisha: Paiguna quiquin yuyarinagunahuanlla Dios chi yuyaiyuc runagunata muduyachingami. 20Chasnallata israelgunata mandac ñaupa causac rey amu David chicuinta quillcashcami: Jatun Diosca chi yachaucuna yuyarinaguna yanga manaun nin. 21Chiraicumanda maican canguna ñuca Pablohua runa mani nishaga, ñuca Apolospa runa mani nishaga, ñuca Pedrohua runa mani nishaga yanga yuyarishcanguichi, tucui ñucanchi runa ashcaraicumanda. Runa acpi ama ñucanchita yapacta balichichichu. Randi casna yachaichi, llambuguna tiyanchimi cangunata yanapangahua. Ñáucahuas Apolohuas Pedrohuas, cai munduhuas, causaibas huañuibas, cunan tiyanahuas huasha tiyanahuas, tucui imahuas cangunahuagmi aunguna cangunata yanapangahua. 23Chasnallata cangunaga Cristohuac manguichi, Cristoga Yaya Diospac man.


text: 1Señor Diosman hap'ipaykukuqkunaqa mana kuyuriq Sión orqo hinan kanku, wiñaypaqmi qaqata sayanku. 2Imaynatachus Jerusalenta orqokuna muyuykun, ahinatan Señor Diosqa llaqtanta muyuykun, kunanpas wiñay-wiñaypaqpas. 3Chaninkunaq suyunpiqa manan mana chaninkunaqa kamachikushallanqakuchu, paqtan chaninkunaqa mana chaninta ruwallankumantaq. 4Señor Diosníy, allinkunapaq chaninta ruwapuy, cheqaq sonqoyoqkunapaq allinta ruwapuy. 5Mana allin ñankunaman pantaqkunatapas mana chanin ruwaqkunatapas chinkachinkin. ¡Israel llaqtapaq thak-kay kachun!


text: 1Kunanqa chay tukuy nisqaykuwan kayta niyta munayku: Chay jina kuraj kaj sacerdote tiyapuwanchejña, Paytaj janaj pachapi tiyaykukorqa, jatun Kamachej Diospa kamachina tiyanampa pañampi. 2Payqa Diospaj T'aqasqa Cheqapi sacerdote ruwanasninta ruwan, Dioswan Tinkukuna, chay cheqa kaj wasipi, mayqentachus Señor sayacherqa, mana runachu, chaypi. 3Sapa kuraj kaj sacerdoteqa jaywanasta, uywa wañuchisqa q'olachinastawan jaywanampaj churasqa kashan. Chayrayku Jesucristopis jaywanayojpuni kanan karqa. 4Sichus kunan Pay kay pachapi kashanman chayqa, mana sacerdotechu kanman, imaraykuchus sacerdotes kashallankuraj, leyman jina jaywanasta jaywanankupaj. 5Chay sacerdotesqa ruwanasninkuta ruwanku, chay imastajrí rijch'akullan janaj pachapi kaj imasman, llanthun jinalla kaspa. Chayrayku Moisesqa Dioswan Tinkukuna Toldota ruwanan kashajtin, Diosqa mayta nerqa: Orqopi rikucherqayki, chayman jinapuni tukuy imata ruway, nispa. 6Kunanrí Jesusman qosqa karqa, chay sacerdote ruwayqa aswan sumaj, imaraykuchus Payqa aswan sumaj jamach'aj. Jinallataj kay tratoqa aswan sumachaj imaspi sayachisqa kashan, mayqentachus Dios qonanta nerqa, chaykunapi. 7Ñawpaj kaj tratochus chaykama allin kanman karqa chayqa, mana waj trato ruwasqa kanmanchu karqa. 8Diosrí mana tratonta junt'asqankurayku runasta k'amispa, nin: Uj p'unchay jamushan, chay p'unchaypitaj Israel aylluwan, Judá aylluwan ima uj mosoj tratota ruwasaj. 9Kay tratoqa mana ñawpa tatasninkuwan ruwasqay chay trato jinachu kanqa, maypachachus makinkumanta aysarispa, paykunata Egiptomanta orqhomorqani chaypacha, imaraykuchus paykunaqa trato ruwasqayta mana junt'arqankuchu. Noqapis paykunata mana rikoj tukorqani, nispa nin Señorqa. 10Chayrayku kay jina tratota Israel aylluwan ruwasaj jaqay p'unchaykunaj qhepanta, nispa nin Señorqa: Yuyayninkuman kamachisqasniyta churasaj, sonqosninkupitaj qhelqasaj. Paykunaj Diosninku kasaj, paykunataj Noqaj aylluy kanqanku. 11Manaña pipis runa masinta yachachenqañachu, nitaj wawqentapis nenqachu: Señorta rejsiy, nispa, imaraykuchus tukuy rejsiwanqanku, sullk'amantapacha kurajninkukama. 12Sajra ruwasqasninkuta pampachasaj, juchasninkutapis qonqayman churasaj, nispa nerqa Señorqa. 13Mosoj tratomanta parlaspaqa, Dios rikuchin chay ñawpa trato mawk'aña kasqanta. Unayniyojqa mawk'ayapun, chinkapunantaj qayllapiña kashan.


text: 1Saypita chunca ishcay (12) apostolnincunata gayaycur Jesús nergan paypa jutincho runacunapita tucuy-nirag supaycunata garguyänanpä y gueshyagcunata aliyäsiyänanpäpis. 2Nircur paycunata cachargan Tayta Diosninsipa wilacuyninta wilacuyänanpä y gueshyaycagcunata aliyäsiyänanpäpis. 3Saymi paycunata nergan: “May marcapa aywarpis ama apayanquisu tucruyquicunata, guepinayquicunata, mircapayquicunata, guellayniquicunata, ni trucacuyänayquipä mödanayquicunatapis. 4May wayiman posädacurpis saylacho posädaräcuyanqui juc marcaman päsayashgayquiyag. 5May marcachöpis mana chasquiyäshuptiquega saypita aywacuyanqui languiquicho caycag polvuta tapshirishpayqui. Sayno rurayanqui Tayta Diosninsi paycunata juzgananpä cashganta tantyacuyänanpä.” 6Sayno niptinmi apostolnincuna aywayargan marcan marcan Tayta Diosninsipa wilacuyninta wilacuraycar. Saynömi gueshyagcunatapis ascagta aliyäsiyargan. 7Jesús pï cashgantapis mana musyarmi waquin runacuna niyargan Juan Bautista wanushganpita cawarimushganta. Waquin niyargan Tayta Diosninsipa profëtan Elías cashganta. Y waquinnami niyargan maygan profëtapis cawarimushganta. Juan cawarimushganta runacuna niyaptinmi Galilea provinciapa mandagnin Herodes imanöpa yarpachacurpis atipargansu. Saymi nergan: “Juanpa umanta rogusish caycaptëga ¿pirä canman say runa? Say runata nogapis reguiycöman isanga.” 10Wilacuyashganpita apostolcuna cutiycamurmi Jesusta wilapäyargan lapan rurayashgancunata. Saypita paycunata pushacurcur Jesús aywargan Betsaida marcapa cercanman. 11Saypa aywayashganta musyaycurmi guepanpa asca runacuna aywayargan. Pay caycashgan cagman chaycuptin Jesús paycunata chasquicorgan. Nircurna yachasergan Tayta Diosninsipa wilacuyninta. Saynömi gueshyagcunatapis aliyäsergan. 12Saymi pasa tardiyaptinna apostolnincuna Jesusta niyargan: “Runacuna aywacuyäsunna maylachöpis posädata ashiyänanpä. Caychöga manami imapis cansu garanansipä.” 13Saymi Jesús nergan: “Paycunataga micuyta gamcuna garayay.” Sayno niptinmi niyargan: “Pisga tantawan ishcay pescädulami mircapäcuna caycan. Micuy ranteg mana aywarga ¿imatarä caysica runacunata garayäshä?” 14Saychömi runacuna caycäyargan pisga warangano (5,000). Saymi discïpuluncunata Jesús nergan: “Jamasiyay lapan runacunata pisga chunca-camala (50).” 15Sayno niptinmi saycho cagcunata lapanta jamacuyänanpä niyargan. 16Saypitanami pisga tantatawan ishcay pescäduta aptarcur Jesús ciëlupa ricärishpan Tayta Diosta manacur agradëcicorgan. Nircurna paquircur paquircur discïpuluncunata macyargan lapan runacunata aypuyänanpä. 17Saymi lapan micuyargan pacha junta. Nircurna pusupacuyashgancunata discïpuluncuna shuntayargan chunca ishcay (12) canasta juntata. 18Juc junagmi discïpuluncunawan Jesús caycar Tayta Diosta manacorgan. Manacuyta ushasquir paycunata taporgan: “¿Pï cashgätatä nogapä runacuna yarpäyan?” nir. 19Saymi discïpuluncuna niyargan: “Waquin runacunaga niyan Juan Bautista cashgayquitami. Waquinnami niyan Elías cashgayquita. Y waquin cagnami niyan maygan profëtapis wanushganpita cawarimush cashgayquita.” 20Saypita yapay taporgan: “Gamcunaga ¿pï cashgätatä yarpäyanqui?” Saymi Pedro nergan: “Gamga Tayta Dios cachamushgan Cristumi canqui, taytay.” 21Sayno Pedro niptinmi discïpuluncunata Jesús nergan: “Saytaga pitapis ama wilapäyaysu. 22NOGA segaypa nacasishgarämi cashäpä. Israel mayor runacuna, mandag cüracuna y Moisés guelgashgan leycunata yachasegcuna chiquimarmi wanusiyämanga. Saypita quimsa junagtaga cawarimushäpämi.” 23Nircur mastapis Jesús nergan: “Pipis discïpulö cayta munarga shongun yarpashganno jusalicur ama cawasunsu. Saypa trucanga imano nacarpis waran waran noga munashgänöla imaypis cawasun. 24Noga munashgäno cawananpa trucan quiquin munashganno cawagcunaga in ernuman gaycushmi cayangapä. Ima nacaycho carpis noga munashgäno cawagcunami isanga gloriaman chäyangapä. 25“In ernuman gaycush cananpä caycaptenga ¿imapätä välin mayjina rïcu cashganpis? 26Pipis nogapita y wilacuynëpita pengacuptenga NOGAP IS Tayta Diospa angilnincunawan chipipiycar cutimushpä payta manami cäsushäsu. 27Manarä wanurmi waquinniqui ricayämanquipä lapanpäpis munayyog cashgäta.” 28Saypita puwag (8) junagtanönami Jesús wisargan juc jircaman Tayta Diosta manacunanpä. Saypa aywar pushargan Pedruta, Juanta y Santiaguta. 29Tayta Diosta Jesús manacuycaptinmi cäranpis jucnöman ticrargan y mödananpis chipipiycag ricacorgan. 30Saychömi ricayargan Moiseswan Elías yuriparcur Jesuswan parlaycäyagta. 31Shumag chipipiycagpa chaupinchömi quimsan parlaycäyargan Tayta Dios munashganno Jerusalencho Jesús wanunanpä cashganta. 32Say hörami ishcay discípulu mayincunawan Pedro segaypa pununaycashpanpis ricchaycäyargan. Saychömi ricayargan paycunawan Jesús chipipiycar parlaycagta. 33Sauraga say runacuna elagasquiyaptinnami mana yarpachacuylapa Pedro nergan: “Alipärä nogacuna cayman shayämushcä, taytay. Cananga rurayäshä quimsa suclata: jucta gampä, jucta Moisespä y jucta Eliaspä.” 34Sayno parlaycaptinmi pucutay sapacurcorgan. Saymi discïpulucuna segaypa mansariyargan. 35Sauraga pucutay rurinpitami Tayta Diosninsi nimorgan: “¡Payga cuyay surëmi! ¡Pay niyäshushgayquicunata cäsucuyay!” 36Saypitaga quiquilanna Jesús ricacorgan. Discïpuluncunaga say ricayashgancunata pitapis manami wilapäyarganräsu. 37Waraynin junag say jircapita cutiycäyämuptinmi asca runacuna Jesusta taripäyargan. 38Say runacuna chaupinpitami juc runa fuertipa nimorgan: “¡Cuyapayculay cay juclayla surëta, taytay! 39Supaymi elagpita gaparäsin, pampaman sagtan, pogushaytapis agtusin. Mana cachaypami yupa nacasin. 40Supayta gargunanpä discïpuluyquicunaman apamuptëpis manami garguyta puëdiyashgasu.” 41Saymi Jesús nergan: “¡Yäracuyniynag jusasapa runacuna! ¿Imayyagrä gamcunawan caycäshä? Mä apamuy wamrayquita.” 42Sayno niptin Jesuspa puntanman say runapa surin witiycaptinnami pampaman supay sagtariycorgan. Sayta ricaycurmi supayta Jesús olgutupargan magtapita yargunanpä. Cachariycur aywacuptinnami jinan höra magta sänuna ricacorgan. 43Tayta Diospa munayninwan supayta gargushganta ricarmi lapan cushicuyargan. Sayno rurashgancunata ricar runacuna cushicuyaptinmi discïpuluncunata Jesús nergan: 44“Juc runami NOGATA entregamanga chiquimagnëcunapa maquinman.” 45Sayno wilaptinpis Jesús nishgancunata paycuna manami tantyayargansu. Sayno mana tantyarpis tapuytami isanga mansapäyargan. 46Saypitanami Jesuspa discïpuluncuna mandag cayta guechunacur rimanacuyargan: “Nogatami Jesús churamanga gamcunapita más mandag canäpä” niyashpan. 47Sayno rimanacuyaptinmi Jesús juc wamrata gayargan naupanman. 48Nircur nergan: “Cay wamratano mana cuentash cagcunata chasquicorga nogata chasquicamagnömi caycäyanqui. Nogata chasquicamarga cachamag Taytätapis chasquicuycäyanquimi. Saymi manacagman mana churaypa pitapis yanaparga mandag cayanquipä.” 49Saymi discïpulun Juan nergan: “Nogacuna ricayashcä juc runata gampa jutiquicho supaycunata garguycagta, taytay. Saymi nogansiwan mana puriptin jutiquita mana jogarinanpä michäyashcä.” 50Saymi Jesús nergan: “Cananpitaga ama michäyanquisu. Pipis contransi mana sharcorga favorninsimi caycan.” 51Tayta Diosman cutinanpä tiempo chaycämuptinnami wanunanpä cashganta musyarpis mana mansacuypa Jesús aywargan Jerusalenpa. 52Aywaycarnami cachacorgan Samaria provinciacho cag juc marcaman, saycho posädacuyänanpä wayi asheg. 53Say marcacho runacuna manami chasquicuyta munayargansu, Jerusalenpa aywaycashganta mayar. 54Sayno mana chasquicuyaptinmi Santiaguwan Juan niyargan: “¿[Elías manacushganno] Tayta Diosninsita manacuyämancu ciëlupita shamog ninawan cay runacunata ushacäsinanpä?” 55Sayno niyaptinmi paycunata Jesús rimargan: [“Tayta Diosninsipa wilacognin caycarga ¿imanirtä sayno parlayanqui? 56Manami runacunata ushacäsinäpäsu cay pasaman noga shamushcä, sinöga runacunata salvanäpämi.”] Saypitanami juc marcapana aywacuyargan. 57Sayno aywaycäyaptinmi juc runa Jesusta nergan: “Maypa aywaptiquipis gatiräshayquimi, taytay.” 58Sayno niptinmi Jesús nergan: “Atogcunapaga machaynincuna canmi. Saynömi pishgucunapapis gueshuncuna can. NOGAP ÄM I isanga cansu maycho punuycunaläpäpis.” 59Saypita juc runata nergan: “Discïpulö canayquipä nogawan aywashun.” Niptin say runa nergan: “Papänë wanuptin pampaycurrämi gamwan aywashä, taytay.” 60Saymi Jesús nergan: “Wanushcunaga wanush mayinta pampayäsun. Gamwanga aywashun Tayta Diosninsipa wilacuyninta wilacunayquipä.” 61Saynömi juc runapis nergan: “Nogapis gamwan aywaytami munä, taytay. Isanga wayëcho caycagcunatarä wilaycamushä aywanansipä.” 62Saymi Jesús nergan: “Pipis guepapa ricacush yapyag cäga mana alimi yapyan. Saynöpis naupata cawashganno cawayta munagcunaga manami discïpulö cayanmansu.”


text: 1Noqa Pablon preso kashani, Jesucristomanta allin willakuykunata willakusqayrayku. Chay willakuykunaqa qankuna huk law nacionniyoq runakunapa allinniykichispaqmi. 2Diosmi noqataqa khuyakuwaspa paymanta allin willakuykunata qankunaman willanaypaq encargawaran. Chaytan qankuna huk law nacionniyoq runakunaqa ña yachankichishña. 3Hinaspapas Diosmi noqamanqa reqsichiwaran pakasqa kaq planninkunata. Chaykunamantaqa ñawpaqtaraqmi chikallantapas ña escribimuraykichishña. 4Chaymi qankunaqa kay escribimusqay cartata leespaykichis, cuentata qokunkichis, Jesucristomanta chay pakasqa kaq planninkunata noqa entiendesqaytaqa. 5Ñawpaq tiempopiqa Jesucristomanta chay pakasqa kaq plankunaqa manan ni pi runamanpas revelasqachu karan, paykuna yachanankupaqqa. Ichaqa kunan tiempopin Diosqa Santo Espirituntakama, noqayku apostolninkunaman hinallataq profetankunamanpas revelawanku chay pakasqa kaq planninkunataqa. 6Chay pakasqa kaq plankunaqa kaymi: Jesucristopi creespankun, huk law nacionniyoq runakunapas, hinallataq Israel nacionniyoq runakunapas, salvasqa kanqaku. Saynallataqmi Jesucristopi creesqankurayku, huk cuerpo hinalla kanqaku. Hinaspan Diospa prometesqantapas chashkinqaku. 7Chayraykun mana mereceshaqtiy, Diosqa anchata khuyakuwaspa, atiyninta qowaran payta servinaypaq, saynapi Jesucristomanta allin willakuykunata runakunaman willamunaypaq. 8Hinaspan Diosqa paypi iñiq runakunamanta aswan menos importante kashaqtiypas, noqata akllawaran, huk law nacionniyoq runakunaman Jesucristomanta allin willakuykunata willamunaypaq. Chay willakuykunaqa ancha valorniyoqmi. 9Hinaspapas Diosqa kamachiwaranmi, chay pakasqa kaq planninkuna imaynatas cumplikusqanmanta, qankunaman yachachinaypaq. Ichaqa chay pakasqa kaq planninkunataqa kay pacha hanaq pacha unanchaq Diosmi ñawpaqmantaraq secretollapi hap'iran. 10Chaykunaqa pasaran, kay pachapi runakuna Jesucristopi creeqtinku, alto cielopi atiyniyoq angelkuna, hinallataq atiyniyoq espiritukuna, chayta rikuspa, Diosqa tukuy imapipas ancha yachayniyoq kasqanta yachanankupaqmi. 11Chaytan Diosqa qallariyninmantapacharaq planearan. Chay pakasqa kaq plannintan Diosqa cumpliran Señorninchis Jesucristo nacesqanwan, cruzpi wañusqanwan, hinallataq kawsarimusqanwan ima. 12Chaymi noqanchisqa Señorninchis Jesucristopi iñisqanchisrayku manaña manchakuspa, huk confianzawan Diosman presentakunanchis. 13Chayraykun ruegakuykichis, qankunarayku ñak'arisqaywanqa amayá hukmanyaychishchu. Aswanyá chay ñak'arisqaykunaqa qankunapa allinniykichispaq kasqanrayku, kusikuychis. 14Chayraykun (tukuy atiyniyoq) Dios Taytanchispa ñawpaqninpi qonqorikuspa qankunapaq mañakushani. 15Paymi hanaq pachapi hinallataq kay pachapi tukuy imaymana kawsaqkunatapas unancharan. 16Chaymi noqaqa tukuy atiyniyoq Dios Taytanchismanta mañakushani, atiyninman hina Santo Espiritunwan sonqoykichista kallpanchasunaykichispaq. 17Hinaspapas Dios Taytanchismantaqa mañakullashanitaqmi, Jesucristopi iñisqaykichisrayku, pay kikinpuni qankunapa sonqoykichispi tiyananpaq, saynapi Diosninchispa munakuyninman hina, sumaqta khuyanakuspa, allin saphichasqa hina kawsanaykichispaq. 18Saynata kawsaspaykichisqa, entiendenkichismi qankunapas, hinallataq llapallan creyentekunapas, Jesucristopa munakuyninqa ancha hatu-hatun kasqanta. Payqa kaypipas, maypipas, hinallataq tukuy tiempopipas anchatapunin munakuwanchis. 19Hinaspapas Señorninchis Jesucristopa munakuyninqa tukuy ima yachaymantapas ancha hatunmi. Chayraykun noqaqa mañakushani, chay munakuyninta qankuna reqsinaykichispaq, saynapi Diospa Santo Espiritunwan hunt'asqa kanaykichispaq. 20Diosninchisqa ancha atiyniyoqmi, tukuy ima mañakusqanchismantapas, hinallataq piensasqanchismantapas aswan mastaraq noqanchispa favorninchispi ruwananpaq. Saynaqa graciasyá kachun Diospa atiynin noqanchispi kasqanmanta. 21Saynaqa Señorninchis Jesucristopi llapallan iñiqkunayá Dios Taytanchista hatunchachunku wiña-wiñaypaq, Jesucristo noqanchispa favorninchispi ruwasqanrayku. Amén.